text:
«Nicyo gitumye mbabwira yuko abantu bazababarirwa icyaha cyose n’igitutsi, ariko gutuma Umwuka Wera ni icyaha kitazababarirwa. Kandi umuntu wese usebya Umwana w’umuntu azababarirwa, ariko usebya Umwuka Wera ntazababarirwa, n’aho haba mu gihe cya none cyangwa mu gihe kizaza. » Matayo 12 :32-33 Icyaha kitababarirwa ni “Gutuka Umwuka Wera” nkuko byanditse (Mariko 3:22-30; Matayo 12:22-32).
Gutuka Umwuka Wera tubigereranya no gusuzugura cyangwa gutesha agaciro Imana. Ibyo kandi bigendana n’amagambo yose yo kuvuma Imana cyangwa gusuzugura nkana ibintu bitandukanye byerekeye ku Mana. Gushyiraho Imana ibibi cyangwa ugahakana ibyiza tugomba kuyikesha. Mbega ni ibintu byose bibi ushobora kwerekeza ku Mwuka Wera (Matayo 12:31). Muri iki gice, Abafarisayo bahamya ko ibitangaza Yesu Kristo akora bitakorwaga mu mbaraga z’Umwuka Wera ahubwo bashimangira ko abikora mu mbaraga za dayimoni Belizebuli (Matayo 12:24). Muri (Mariko 3:30), Yesu aherako asobanura neza ko icyo Abafarisayo bakoze, ko nta kindi uretse gutuka Umwuka Wera kubwo guhakana imbaraga ze (Mwuka Wera). Kuvuga cyangwa guhamya ko imbaraga za Yesu Kristo zitava ku Mana Mwuka Wera ahubwo ko zituruka kuri dayimoni nabyo ni bimwe mu bigize iki kitababarirwa. Ariko hari n’ubundi buryo bwo gutuka Mwuka Wera. Kubeshya Mwuka Wera, nk’urugero rwa Hananiya na Safira (Ibyakozwe n’Intumwa 5:1-10). Bibliya itwereka uburyo kubeshya Mwuka Wera ari icyaha gikomeye cyane. Hananiya n’umugore we Safira, nyuma yo kubeshya Mwuka Wera, bombi bahise bapfa, Safira apfa nyuma ya Hananiya.
Gushinja Yesu ko akorera mu mbaraga za dayimoni nabyo byari icyaha gikomeye kidashobora kubabarirwa kuko yakoreraga mu mbaraga z’Umwuka Wera.Nyamara ariko iki cyaha cyo gutuka Umwuka Wera muri iyi minsi gishushanya kwinangira umutima ukanga kwihana igihe Mwuka Wera akubwira kwihana ngo wakire Yesu nk’Umwami n’Umukiza w’ubugingo bwawe. Zimwe mu nshingano za Mwuka Wera ni ukwemeza ibyaha. Kandi tuzi neza ko nta muntu ushobora kwihana by’ukuri atabanje kwemezwa mu mutima we.
Iminsi ya none Icyaha kitababarirwa ni ugukomeza kutizera ibyo wamenye neza. Nta mbabazi z’umuntu upfa agapfira mu kutizera. Muri Yohana 3:16 haranditse ngo,”Kuko Imana Yakunze abari mu isi cyane, byatumye itanga umwana wayo w’ikinege kugirango umwizera wese atarimbuka, ahubwo ahabwe ubugingo buhoraho.” Ntacyari gutuma hari uwo ariwe wese utabasha kubona izo mbabazi keretse nimba yaba we atabarizwa muri “Uwo ariwe wese” umwizera.
Yesu yaravuze ati,”Ni jye nzira n’ukuri n’ubugingo: Nta wujya kwa Data ntamujyanye” (Yohana 14:6). Guhakana ubwo buntu bw’agakiza ntakindi bisobanuye uretse kwihitiramo kujya Ikuzimu no muri Gehenomu, kubera ko guhakana izi mbabazi twagiriwe bidashobora kubabarirwa na gato cyangwa bitangirwe ikindi kiguzi. Abantu benshi batinya cyane ko bakoze ibyaha bimwe Imana idashobora cyangwa itazigera ibabarira, bityo bakiyumvamo ko nta cyizere na gito gisigaye kuri bo maze bakumvako bakomeza kwikorera ibyo bashatse kuko nyine baba babona ntagaruriro rikiriho.
Satani ntacyo yishimira kirenze kutugumana maze tukamukorera kubera iyo myumvire tuba twararangije kwakira. Ukuri ni uko iyo umuntu afite ubu bwoba, aba akeneye kuza imbere y’Imana, agahamya ko ari umunyabyaha, akihana maze akizera kandi akakira imbabazi z’Imana idusezeranya. “Ariko nitwatura ibyaha byacu, ni yo yo kwizerwa kandi ikiranuka kutubabarira ibyaha byacu no kutwezaho gukiranirwa kose”(1 Yohana 1:9). Uyu murongo uduhamiriza ko Imana yiteguye kubabarira icyaha icyo ari cyo cyose, ititaye ku buremere bwacyo, mu gihe cyose twemeye kuza imbere Yayo n’umutima umenetse.
Niba rero uruhijwe n’uwo mutwaro wo kwishinja ukutababarirwa uyi munsi wa none, menya ko Uwiteka ateze ibiganza bye n’impuhwe ndetse n’urukundo kugirango umusange maze akubabarire. Ntabwo azigera areka abamusanga cyangwa ngo Uwiteka ananirwe kukubabarira kuko ari Imana y’impuhwe n’imbabazi.


c: text/html

text:
Bitwaye iki umuhungu gukundana n’umukobwa umuruta ubukuru?
Ikinyuranyo cy’imyaka hagati y’umuhungu n’umukobwa gikomeje kubera bamwe inzitizi, hakaba n’abo kibera imbogamizi mu rukundo bigatuma rimwe na rimwe habaho kubeshya imyaka ku ruhande rw’umukobwa kugira ngo atabengwa.
Mu bihugu bimwe na bimwe bikiri mu nzira y’amajyambere kubona umuhungu ukundana n’umukobwa umuruta cyangwa umugabo washakanye n’umugore umuruta, abantu babibonamo amahano mu gihe mu bihugu byateye imbere umuhungu akundana n’umukobwa umuruta batabibonamo ikibazo.
Abasore basaga 50 (...)
Ikinyuranyo cy’imyaka hagati y’umuhungu n’umukobwa gikomeje kubera bamwe inzitizi, hakaba n’abo kibera imbogamizi mu rukundo bigatuma rimwe na rimwe habaho kubeshya imyaka ku ruhande rw’umukobwa kugira ngo atabengwa.
Mu bihugu bimwe na bimwe bikiri mu nzira y’amajyambere kubona umuhungu ukundana n’umukobwa umuruta cyangwa umugabo washakanye n’umugore umuruta, abantu babibonamo amahano mu gihe mu bihugu byateye imbere umuhungu akundana n’umukobwa umuruta batabibonamo ikibazo.
Abasore basaga 50 bari mu byiciro bitandukanye baganiriye na IGIHE, icumi gusa ni bo bemeye ko bashobora gukunda umukobwa ubaruta ubukuru.
Impamvu zitangwa n’abavuga ko batakunda umukobwa ubaruta ubukuru ziratandukanye nk’uko bagiye babidutangariza.
Umusore warangije kwiga muri Kaminuza Nkuru y’u Rwanda tutari butangaze amazina nk’uko yabidusabye, ngo yakundanye n’umukobwa umurusha imyaka itatu bamaranye umwaka n’igice inshuti ze, ababyeyi n’abavandimwe be batangira kumubwira ko babona yarasaze kuko yakundanaga n’umukecuru, n’andi magambo atandukanye.
“Kubera amagambo y’abantu nanjye naje kwiyumvamo ipfunwe, hanyuma nza kumureka nta kindi dupfuye,’’ ngicyo icyemezo yafashe kubera bamwe mu bo babanaga.
Abandi bahungu bavuze ko iyo ukundanye n’umukobwa ukuruta agutegeka, cyangwa akagusuzugura ugahora wumva uri hasi ye.
Umugabo witwa Kayitankore we yatubwiye ko ku bwe umuhungu ufite urukundo nyarwo nta gikwiye kumutangira n’iyo abantu bamubwira inenge zitandukanye ku mukobwa yakunze we ntazo abona.
Kuri we ngo asanga ikibazo cy’imyumvire ari cyo gituma abahungu bamwe bagira ipfunwe ryo gukundana n’abakobwa babaruta.
Ese hari icyo bitwaye umuhungu gukundana n’umukobwa umuruta ubukuru? Ibitekerezo by’abasomyi birakewe.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]

robotstxt: allowed

filter: keep


text:
Mu mazu menshi haba
hateguye amasaha manini ku bikuta, yaba muri za salon cyangwa se mu
bindi byumba. Gusa gutegura isaha bifite ibyo bikurikiza.
Nubwo rero amasaha yose afite akamaro nyamukuru ko kwerekana aho igihe kigeze, iyo wahisemo kuyikoresha nk’umutako ugomba kwitondera Ibi :
- Reba uko iteye kugirango umenye aho uyishyira. hari rero ubwoko bw’amasaha atandukanye washyira ahantu hatandukanye, mu byumba, mu biro muri salon n’ahandi.
- reba uburyo itegurwa : hari iziterekwa, izimanikwa hifashishijwe akagozi, izomekwa ku bikuta, n’iziterekwa ku tumeza cyangwa hafi y’igikoni.
- Reba ibara ryayo : urebe niba uyishyira ahantu hasize irange rifite ibara ryatuma igaragara neza, bigatanga umucyo.


text:
Gusenga ni igice k’ingenzi mu buzima bw’umwizera nyakuri mu kugira ubusabane n’Imana, ni umwanya w’igiciro cyinshi kuko si agahato ahubwo umuntu agomba kumenya agaciro kabyo, nibwo abikora bikanezeza Imana. Iyo ugira igihe ukumva urigutekereza gusenga, ni ibintu by’agahebuzo kuko Imana yaremye ijuru n’isi ishaka ko abo yaremye bose bayisanga bicishije bugufi, bayubaha kandi bafite umutima uboneye muri Kristo Yesu kugira ngo babashe kugirana nayo ubusabane nayo.
Imana ishaka ko tuyegera kubera Ubuntu bwayo no gushaka kutwambika imbaraga, twakira imbabazi zayo. Iyo usomye ibyanditswe usanga bigira biti” Nuko rero, twegere intebe y’ubuntu tudatinya, kugira ngo tubabarirwe tubone ubuntu bwo kudutabara mu gihe gikwiriye.” Abaheburayo 4:16 kwegera Imana cyangwa gusenga mu yandi magambo nitwe bifitiye inyungu kuko kuko niho tubonera Ubuntu bwo gutabarwa igihe cyose biri ngombwa mu buzima bwacu.
Gusenga kuzima Imana iba ikeneye, ni uko wasengera mu kuri no mu mwuka kandi ufite kwizera, ntugomba kugira gushidikanya mu masengesho. Ni byiza ko wizera urukundo rw’Imana kandi ukemera imababazi zayo. Ntukibagirwe ko Imana ikurebera mu mbabazi zayo ikabona ukiranutse kubera Yesu Kristo witanze ku bwawe nanjye kugira ngo turonke agakiza.
Iyo utizeye rero Imana, ukagira gushidikanya muri wowe birangira muri wowe huzuyemo gucika intege kuko uba wumva Imana itakumvise bityo gusenga kwawe ntikugire umumaro nkuwo kwagumbaga kugira. Ukuri ni uko Imana ituzi neza, izi ibyiza kuri twe ndetse n’ibyaba bibi kuri twe, niyo mpamvu bavuga ngo izi imigendere n’imyicarire yacu, kubera urukundo rutagira akagero idukunda ihora ishaka ubusabane bwacu nayo maze nayo ikatugenera ibidukwiriye mu buzima bwacu bwaburi munsi.
Hora uzirikana ko gusenga k’umukiranutsi kugira umumaro iyo asenganye umwete kandi utizera ntashobora kunezez Imana.


text:
Ibi biti byatewe kuri uyu wa Gatandatu tariki ya 26 Ugushyingo 2016 ,ubwo hatangizwaga igihembwe cyo gutera igiti.
Umuyobozi mushya wa MTN Rwanda, Bart Hofker yavuze ko MTN izakomeza gukora uko ishoboye igatanga umusanzu mu bikorwa nk’ibi byo kubaka baka igihugu.
Yagize ati “ Nishimiye iki gikorwa cyo gutera ibiti dufatanyije n’abaturage kandi na MTN izakomeza gutanga umusanzu wayo mu bikorwa nk’ibi byubaka igihugu.”
Minisitiri w’Umutungo Kamere, Dr Vincent Biruta we yavuze ko gutera ibiti mu gace kahariwe inganda ari kimwe mu bizatuma imyuka ituruka mu nganda zahubatswe idahumanya ikirere.
Yagize ati “ Aha turi hagenewe inganda kandi zifitiye igihugu akamaro mu iterambere ryacyo; iyo tuvuga iterambere tuba tugomba kureba niba n’aho inganda ziri hari amashyamba bitewe n’uko aribyo bifata na ya myuka mibi bikayigabanya ntihumanye igihugu cyacu.”
Umuyobozi w’Umujyi wa Kigali, Mukaruliza Monique yavuze ko bafite umuhigo wo gutera ibiti mu bice bitandukanye by’uyu Mujyi.
Yagize ati “ Umujyi wa Kigali dufite umuhigo wo gutera ibiti kuko bituma abawutuye bahumeka umwuka mwiza ndetse bigatuma twongera n’ubwiza bwawo.”
U Rwanda rwihaye intego ko ubuso bw’u Rwanda bugomba kuba buteye amashyamba kuri 30% mu 2018, mu gihe kugeza ubu rugeze kuri 29,6%.


text:
lun.
17
janv.
2011
Ku wa gatanu tariki ya 14 Mutarama 2011, Vatikani yatangaje ko Papa Yohani Pawulo wa II azashyirwa mu rwego rw’abahire ku wa 01 Gicurasi 2011 i Roma. Ubu imyiteguro i Roma ikaba yaratangiye kugira ngo bazabashe kwakira abantu benshi bashobora kuzaza muri uwo munsi mukuru wa Papa wakunzwe cyane, igihe apfuye rubanda ikaba yarahise igira iti: “Santo subito” bishatse kuvuga ngo agirwe umutagatifu ako kanya.
Papa Yohani Pawulo wa II yakomeje gukundwa cyane n’abantu na nyuma y’urupfu rwe, ibyo bikagaragazwa n’abantu benshi bagiye bajya gusura imva ye iri muri Bazilika ya Mutagatifu Petero i Roma.
Nyamara Papa Benedigito wamusimbuye yifuje ko hakurikizwa amategeko ajyanye n’ishyirwa murwego rw’abahire abitabwe Imana baranyuze Imana. Byarihutishijwe ariko kuko Papa Benedigito adashidikanya k’ubutagatifu bwaranze uwo yasimbuye ku ntebe ya Petero Papa Yohani Pawulo wa II
Papa Yohani Pawulo wa II wakundaga Impuhwe z’Imana none agiye gushyirwa mu rwego rw’abahire k’Umunsi mukuru w’impuhwe z’Imana uzaba nyine ku wa 01 Gicurasi. Twibutse kandi ko Papa Yohani Pawulo wa II yatanshye ijuru k’umugoroba w’uwa 02 mata 2005 buri bucye hakaba uwo munsi mukuru Mama Faustina na we uvuka muri Polonye, yifuje ko ugushaka kw’Imana ku mpuhwe zayo kwakwitabwaho mu Kiliziya.
Uwo munsi kandi ukazaba ari umunsi w’abakozi, byibutsa ko Yohani Pawulo wa II yabaye umukozi mu birombe by’amabuye y’agaciro muri Polonye mu gihugu akomokamo. Ukwezi kwa gatanu kandi ni ukwezi kwa Bikiramariya, Yohani Pawulo wa II akaba yarakundaga Umubyeyi Bikiramariya kuburyo buhebuje.


text:
Banyarwanda, Bavandimwe, Nshuti,
Muri iki gihe havugwa cyane ibibazo birebana n'imicungire ikwiriye kuvugururwa mu gihugu cyacu, twasanze ari ngombwa gushyiraho IJWI RYA RUBANDA, urubuga rudaheza, twese dushobora guhurizaho ibitekerezo byacu kugira ngo dushyireho fondasiyo ikomeye igomba kwubakirwaho demokarasi twifuza mu Rwanda.
Ijwi Rya Rubanda rero ni urubuga buri muntu wese ufite igitekerezo cyubaka, ashobora kugana kugira ngo agitange mu Kinyarwanda, mu kinyabupfura, mu bwitonzi no mu bwubahane, maze abandi babe bagira icyo bakivugaho kandi nawe atege amatwi abafite ibitekerezo bindi.
Si urwo gutukaniraho. Ni urugomba kuduhuza.
Buri wese ashobora kuvuga no kwandika akinigura. Ntawe uzanigwana ijambo mugihe azaba yubahiriza amategeko agenga uru rubuga.
Ijwi Rya Rubanda kandi ubu ni iradiyo buri wese muri twe ubishaka ashobora gukoresha ageza ku bandi banyarwanda amakuru, ibitekerezo, ibishimisha cyangwa se ibitera agahinda mu mibereho yacu ya buri munsi.
Twizeye ko izadufasha kubona icyo duhuriyeho, maze tukazashobora kubana mu Rwanda rwacu nta kwishishanya. Kwumvikana ku micungire ya kidemokarasi mu gihugu cyacu bizaturuka kuri twe twese. Tubyitabire rero. Maze uyu mwaka dutangiye wa 2012 uzarangire hari intambwe igaragara yatewe mu birebana n'ubwumvikane n'imibanire myiza y'abanyarwanda.
Ijwi Rya Rubanda.
Ukuboza 2011.


text:
Ingurube, mu matungo yose yororerwa mu rugo, niryo tungo ribyaza umusaruro utubutse ibyo iba yariye kurusha ayandi matungo. Ni ukuvuga ko ibiryo byose biyiyoboka; irya bike, ariko ikiyongera ibiro byinshi kandi vuba. Ingurube irya ibyo uyihaye byose: ibisigazwa byo mu gikoni, ibiryo bikomoka ku bikatsi n’ibituruka ku bisigazwa byo mu buhinzi, ubwatsi, … kandi bikayigirira akamaro. Ingurube imwe n’ibibwana byayo ishobora kugera ku musaruro munini ku mwaka iyo ari ubwoko bwiza kandi ikaba yagaburiwe neza . Ishobora gutanga ibiro by’inyama bingana n’igihumbi na magana atandatu (1600kg) ku mwaka. Ingurube itanga ifumbire ikoreshwa mu mirima kugirango umusararo w’ubuhinzi wiyongere.
AMOKO Y’INGURUBE YORORERWA MU RWANDA
1. Ingurube y’inyarwanda
Ingurube y’inyarwanda igira uruhu rw’umukara, rimwe na rimwe uvanze n’amabara y’umweru. Agahanga ni kagufi, ikinwa ni kirekire, amatwi matoya yemye cyangwa aryamye ariko adatendera. Uruti rwayo ni ruto, amaguru ni maremare kandi afite umubyimba muto. Ubwo bwoko burwanya indwara, bwihanganira ubushyuhe, bwemera indyo iyo ariyo yose. Ubwo bwoko bw’ingurube bubwagura hagati y’ibibwana 8-10, bubyara kabiri mu mwaka. Ibyara bwa mbere ifite umwaka n’igice (amezi 18) cyangwa imyaka ibiri (amezi 24). Iyo ngurube ikura buhoro, igira ibiro 120 yujuje umwaka n’igice. Indi nenge yayo ni uko iyo ikuze igira ibinure byinshi bigatuma umusaruro w’inyama ugabanuka.
2. Ubwoko bwa Large White
Ubwo bwoko bufite uruhu rwera, agahanga kanini gacuritse, ikinwa kinini; amatwi ni manini ahagaze; bufite amaguru n’umubiri binini bigizwe n’inyama nyinshi. Ubu bwoko bubwagura hagati y’ibibwana 10-12, kabiri mu mwaka. Iyo ngurube ibwagura bwa mbere ifite amezi 12, ikura vuba, igira ibiro 70 ku mezi 5, itanga umusaruro w’inyama mwiza cyane ariko ikenera isuku no kugaburirwa neza.
3. Ubwoko bwa Landrace
Na bwo bufite uruhu rwera, agahanga karekare kandi kabyibushye; amatwi manini atendera. Umubiri wayo ni muremure ugereranije na Large White. Ubwo bwo ntibufite ubushobozi buhagije bwo kurwanya indwara ariko umusaruro wa bwo ni mwiza cyane kurusha n’uwa Large White. Umubiri w’iyi ngurube ni muremure haba mu butambike no mu buhagarike.
Mu guhitamo ubwoko bwo korora, umworozi ahitamo akurikije ubushobozi bwe bwo korora. Niba adashoboye kuzibonera indyo izinogeye, yorora ubwoko nyarwanda; ashoboye kubona ubwatsi buhagije n’ibisigazwa byo mu gikoni, yorora ubwoko nyarwanda n’ubwoko bwa kijyambere. Ariko amoko meza yo korora ni ay’umwimerere kuko atanga umusaruro mwinshi ku mworozi ushoboye kuzitaho uko bikwiye.
IMYOROROKERE
Imfizi itangira kwimya • ifite amezi umunani;
Ishashi ishyirwa ku mfizi • ifite amezi arindwi ;
• atatu, ibyumweru bitatu n’iminsi itatu.
Icyitonderwa :
Ibibwana bipimwa ibiro hagamije gutoranywamo ibitanga umusaruro. Inyagazi igomba kubona amazi meza kandi ahoraho, icyari cyiza gisukuye n’indyo yuzuye. Iyo ibyana bivutse bigomba gucibwa amabwene kugirango bidakomeretsa nyina igihe biri konka. Ibibwana bikonnye bikeneye icyari cyiza kandi kinini, ntikigomba kubamo umuyaga mwinshi. Ibibwana bimaze kuzuza iminsi umunani bihabwa inombe isukuye: bavanga sulfate de fer mu itaka bakaziha kugirango bitagira ikibazo cyo kubura amaraso nyuma y’ibyumweru bibiri.
Nyuma y’ibyumweru bibiri bihabwa indyo ikungahaye mu proteine kugirango isimbure amata ya nyina aba yatangiye kugabanuka. Ibibwana bicutswa nyuma y’amezi abiri; nyina niyo ivanwa mu bibwana.
IKIRARO CY’INGURUBE
Mu kiraro hakenerwa umwanya wo kwinyagambura, umwuka mwiza, isuku, kandi hakomeye. Ibipimo by’ikiraro :
Imbyeyi n’abana bayo: • 10m²
Inyagazi : 2,5m²•
Imfizi : 20m²•
Ingurube zikonnye : 2m²•
Ikiraro cy’imbyeyi kigomba kuba gishinzemo ibiti bigitandukanya n’aho ibibwana bikivuka bizajya biba kugirango nyina itabiryamira mu gihe cyo kubyara cyangwa icyo konsa.
IMIRIRE Y’INGURUBE
Ubwatsi bugaburirwa ingurube bugomba kuba bworoshye, bukiri butoto. Indyo igomba kuba ifite intungamubiri za ngombwa ingurube ikenera. Indyo igomba kuba iseye ikasemo uduce duto duto kuko amenyo y’ingurube aba atarakomera kugeza ku mezi atatu. Muri rusange igifu cy’ingurube kiroroshye ntabwo gikomeye nk’icy’inka, ihene cyangwa intama.
Iyo ingurube igejeje ku biro 70 igipimo cy’ibiryo ntikigomba kurenga 2.4kg kugirango idakomeza kwiyongera ibinure.
Kurinda ingurube indwara:
Ingurube igomba kororerwa ahantu hasukuye;
Umworozi agomba kurwanya inzoka n’udukoko two ku mubiri. Aho iryama hagomba kuba hacuramye kugirango amaganga amanuke;
Iyo iryama hejuru ku mbaho, hagomba gusigazwamo utwenge duto kugirango amaganga acemo.
Isaso igomba kuvanwa mu kiraro byibura gatatu mu cyumweru.
Kabiri mu mwaka hagomba koga hakoreshejwe ishwagara; mbere cyangwa nyuma yo kubyara ikiraro ikiraro cyoga hakoreshejwe kirolini5%.
source:
HINGA WORORA Nimero 27. Ikinyamakuru cya MINAGRI
AKAMARO KO KORORA INGURUBE
Shyiraho Igitekerezo!
Subscribe to: Post Comments (Atom)


text:
Mu murima bezagamo ibiro 20 by’imyaka, kuri ubu bisigaye bigera ku 100 cyangwa 150, babikesha gahunda y’amaterasi y’indinganire yazanywe n’umushingwa LWH.
Uyu mushinga watangiye urandura imyaka y’abaturage aho yagombaga gucibwa, kuyitabira bibanza kugorana ariko abaje kuyitabira babonye umusaruro atanga bicuza impamvu babanje kwinangira.
Pascal Ndayisabye atuye mu murenge wa Musebeya, Akagari ka Gatovu, atangaza ko mbere batishimiye uburyo gahunda yaje irandura imyaka ariko nyuma inyungu zavuyemo zikaruta kure izo babonaga.
Yagize ati “Bwa mbere uyu mushinga ugitangira abantu ntibabyumvaga kimwe, kuko waje urandura imyaka twari twarahinze bakatubwira ngo ibijumba, imyumbati hano nta musaruro bigira, ariko baduhaye amashwagara, imborera ubu umusaruro wikubye gatatu cyangwa kane.”
Sipirayani Munyemana utuye mu Murenge wa Musebeya, Akagari ka Sekera nawe atangaza ko bamuranduriye ibyo yari yarahinze akumva ko bamuhemukiye ariko nyuma akaza gusanga byaramufashije.
Yagize ati “bavugaga kuyaca tukumvako ari ugutengagura imikingo, tukumvako ntacyo tuzasaruramo n’amatunda nari nahinze ndavuga nti barampemukiye, ariko nasanze barangiriye neza, neza ibishyimbo n’ibirayi byinshi.”
Abaturage bo muri iyi mirenge bishyize hamwe muri koperative kugira ngo bazabashe kubona imbuto n’amafumbire ku gihe.
Benjamin Bucyana ushinzwe amahugurwa mu mushinga LWH/RSSP atangaza ko koperative iba igamijwe ubucuruzi, abahinzi bagakusanya kandi bakajyanira hamwe umusaruro wabo ku isoko, bityo n’ibiciro bikiyongera kuko abaguzi baza bagana koperative atari umuhinzi umwe.
Umuyobozi w’akarere wungirije ushinzwe iterambere ry’ubukungu Jean Lambert Kabayiza, atangaza ko nk’ubuyobozi buzakurikirana ibikorwa by’iyi koperative kugira ngo iterimbere.
Yagize ati “N’uko nka koperative yatangiye gushaka ibyangombwa izahita yinjira mu zindi koperative dusanganye mu karere, kuko dufite ishami n’abakozi babikurikirana, twashyizeho n’akanama kazajya kayikurikirana by’umwihariko kuko ifite abanyamuryango benshi.”
Kwishyira hamwe kw’aba bahinzi bagera ku 1,092, babashije no kwizigama agera kuri miliyoni 14Frw, bizabafasha guhinga ku materasi yose yatunganijwe bityo n’umusaruro wiyongere.


text:
May 31, 2016 Bienvenu Ndacyayisenga Andi makuru 0
Mu Itorero ya ADEPR Paruwasi ya Remera Umudugudu wa Remera batangiye ingamba nshya aho bagiye gushyira imbaraga mu kuzuza urusengero batangiye, Doreko mu kwezi kwa gatandatu nu kwa karindwi bazaba barusakaye, kandi nkuko bisanzwe bikorwa n’torero ADEPR hari inkunga rijya rigenera ama Paruwasi mu gihe baba bagiye gusakara, ADEPR Remera rero nayo ngo yaba yaremerewe iyinkunga doreko iki gikorwa ari icya Adepr muri rusange
Pasiteri Muremangingo Irene uhagarariye inyubako yavuze ko iyo ibintu byatangiye kuvugwa mu bitangazamakuru baba barimo kuduha Imbaraga zo gukora cyane. Yagize Ati “ Turashimira Imana aho igejeje ikora kandi mboneyeho no kubashimira namwe ba Kristo kuko mwitanze uko mushoboye kuba batangiye kudushyira mu bitangazamakuru biragaragara ko turi gukora kandi bidutere imbaraga zo gukora cyane kurushaho ubu tugiye gutangira ukwezi kwa gatandatu gahunda ikurikiye tugiye gusakara rwose “.
Umushumba w’ Itorero rya ADEPR Paruwasi ya Remera Bwana Rev . Pst Kwizera Elyse mu ijambo rye, yagize ati”ni koko habaye igihe inyubako yacu irahagarara byatewe nuko twari gushaka amafaranga kugira ngo tuzamurire rimwe inyubako yacu tutongeye guhagarara ubu rero tugeze mu gihe cyo gusakara kandi abakristo bari gushyiramo akabaraga uko imbaraga zabo zingana kandi ntago twirengagije inyubako ya Gisozi abakristo bacu byose babikora babyishimiye nta tegeko .
Tubibutse ko byateganyijwe ko iyi nyubako imaze gutwara izatwara akayabo kamafaranga angana n’ibihuimbi Magana atanu(500.000.000) ubu ikaba imaze gutwara amafaranga angana na miriyoni Magana abiri na mirongo itanu n’ibihumbi Magana atandatu na mirongo irindwi na bitanu (250.675.000), byumvikana ko kugira ngo yuzure neza hasigaye 249.325.000.
Nd. Bienvenu/Tel:0785247778,0725040607
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Oct 02, 2015 Isange Corporation Ibiterane 0
Itorero Shiloh Prayer Mountain rifite icyicaro Nyabugogo mu nyubako ya Mutangana , rifatanyije n’umuvugabutumwa Nuru, ryateguye igiterane cy’ivugabutumwa “Byuka urabagirane” kizatangira kuri uyu wa 5 Ukwakira kigasozwa kuwa 11 Ukwakira 2015.
Pastor Olive Murekatete umushumba mukuru w’itorero Shiloh Prayer Mountain Church yatangaje ko iki giterane kizongera kigafasha abakristu kwigirira icyizere bakongera bagahaguruka bakareka gucika intege.
Iki giterane “Byuka urabagirane” gifite insanganyatsiko iboneka muri Yesaya 60:1 havuga ngo: Byuka urabagirane kuko umucyo wawe uje, kandi ubwiza bw’Uwiteka bukaba bukurasiye.
Bitewe n’uko hari igihe umuntu atinda mu butayu akagera aho yicara akarambya nkaho yagezeyo,Pastor Olive Murekatete avuga ko iki giterane kizakangurira benshi guhaguruka bagakomeza urugendo kandi bakumva ko ntarirarenga amasezeramo agomba gusohora.
Iki giterane kizagaragaramo abakozi b’Imana batandukanye b’imbaraga nka Rev.Pst Rwibasira, Ev.Claude, Pst Jackson, Pst Jonathan, Ev.Nuru ndetse n’umushumba w’Itorero Pastor Olive Murekatete.
Abahanzi n’amakorari nabo bazaba bahari abo ninka Korali Shiloh, Korali Moriah, Korari Upendo, JoyFull singers ndetse n’abaramyi nka Gulain wo muri Zion, Patient Bizimana wa Restoration church, Ruth Kanoheri wa Shiloh na Emmanuel uyoboye worship team ya Shiloh Prayer Mountain Church.
Numa Alain umwe mu itsinda riri gutegura iki giterane, yabwiye inyarwanda.com dukesha iyi nkuru ko gutegura ibiterane ari ikintu cyiza kuko bifasha abakristo kurushaho kwegera Imana ndetse bakabohoka. Yagize ati:
Gutegura ibiterane ni byiza bituma abakristu barushaho kwegera Imana ndetse bigatuma hari n’abakristu babohoka bakihana bakakira Umwami Yesu.
Alain Numa yakomeje avuga ko nyuma y’iki giterane hazabaho indi gahunda bari gutegura idasanzwe bakazayitumenyesha mu minsi mike, gusa ikaba igamije kuzamura ndetse no gushyigikira impano.
Tubibutse ko iki giterane “Byuka Urabagirane”kizajya gitangira buri munsi guhera Isaa kumi z’umugoroba kugeza nimugoroba saa moya z’ijoro. Abantu bose bahamagariwe kuzifatanya n’iri torero bakarushaho kurabagirana ndetse no gutsinda satani n’ibishuko bye byose.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ni muri gahunda yo gushyira mu bikorwa umuhigo Akarere ka Rubavu kahize wo guha amatungo magufi abaturage, babafasha kwiteza imbere no kurwanya imirire mibi.
Iyi gahunda yakozwe mu mpera z’icyumweru gishize, yatangiye gushyirwa mu bikorwa tariki ya 9 Nzeri 2016, imiryango 110 yo mu murenge wa Bugeshi ihabwa intama, 50 yo mu murenge wa Kanama igahabwa ihene.
Uwineza Francine ushinzwe ubuzima mu karere ka Rubavu, avuga ko amatungo yatanzwe, azafasha imiryango kubona ifumbire yo gushyira mu turima tw’igikoni.
Yagize ati "Aya matungo azafasha abaturage gukemura ikibazo cy’imirire mibi babona ifumbire, ndetse azajya anabunganira mu buzima bwabo bwa buri munsi, nibayafata neza akororoka”.
Kalisa Robert ushinzwe ubworozi mu karere ka Rubavu, avuga ko aya matungo batemerewe kuyagurisha, ahubwo basabwa kuyafata neza akazororoka, nabo bakoroza abandi.
Sebahigi umuturage wo mu kagari ka Hehu umurenge wa Bugeshi, avuga ko byari inzozi kubona itungo ryo korora, bikababera imbogamizi mu kubona ifumbiri bifashisha mu guhinga ibibatunga.
Ati "Ubwo ndihawe, nzarifata neza nanjye nzoroze abandi bari bameze nkanjye."
Niyimumpaye Vestine umuturage mu kagari ka Kamuhoza umurenge wa Kanama, avuga ko iri tungo ahawe rizamufasha kugira imibereho myiza, ndetse akazanafasha bagenzi be kuyigeraho.
Akarere ka Rubavu gafite umuhigo wo kuzoroza imiryango igera ku 1267, aho bateganya gutanga ihene 630 n’intama 637, mu rwego rwo gufasha iyo miryango kurushaho kugira imibereho myiza.


text:
Burera: Abarangije ayisumbuye bari mu itorero ngo biteguye guteza u Rwanda imbere
Urubyiruko rurangije amashuri yisumbuye ruri mu itorero mu karere ka Burera ruratangaza ko iryo torero ryatumye bamenya amateka y’u Rwanda, n’uko ruhagaze bityo bakaba biteguye kurukorera batiganda kugira ngo baruteze imbere.
Izo ntore ziri mu iterero zigishwa ibintu bitandukanye birimo indangagaciro ndetse na za kirazira z’umuco nyarwanda kuko arizo leta y’ubumwe bw’abanyarwanda ishingiye ho kugira ngo igere ku iterambere rirambye.
Manishimwe Fraterne, umwe muri izo ntore, avuga ko muri iryo torero yabashije kwiga amateka ndetse na politiki by’u Rwanda. Ibyo byatumye abasha kumenya uko u Rwanda ruhagaze maze afata umwanzuro wo kuruteza imbere nk’uko abitangaza.
Agira ati “ahangaha naje kumenya by’umwihariko kandi byimazeyo amateka y’iki gihugu ndetse na politiki yacyo, numva ko ibi bizampa icyerekezo cyo kumenya u Rwanda ruvuye he, rugeze hehe, nkamenya naho narwerekeza kugira ngo twiyubake, twiyubaka mo ikizere nk’abanyarwanda, tugomba kuba intangarugero ku isi yoseâ€.
Dusabimana Vestine we avuga ko itorero ari ngombwa mu buzima kuko abarijyamo bigira mo byinshi bituma bamenya uko u Rwanda ruhagaze. Ngo nava mu itorero akagera iwabo azashyira mu bikorwa ibyo nawe yigiyemo.
Agira ati “nimva hano nk’intore igihugu tuzagiteza imbere tuzashyira mu bikorwa ibyo batwigishije kuko hariho na gahunda tuzakora mu mirenge ibyo byose tuzabikora dushishikaye kandi turwanya ubukene mu gihugu cyacu ndetse n’ubujijiâ€.
Intore z’urubyiruko, rwo mu karere ka Burera, rurangije amashuri yisumbuye rwadutangarije ko itorero rifite akamaro kuko nk’urubyiruko iyo ruhuye rurasabana, rukagira “morale†bityo rukabona imbaraga zo kubaka u Rwanda.
Tariki ya 06/12/2012, ubwo hatangizwaga itorero ry’abarangije ayisumbuye bo mu karere ka Burera, Guverineri w’intara y’amajyaruguru, Bosenibamwe Aimé, yasabye abari mu itorero kurangwa n’ikimyabupfura n’imyitwarire myiza mu buzima bwabo bwose.
Yakomeje abasaba kwirinda, irondakoko, irondakarere, kwitwara nabi kwishora mu busambanyi, mu biyobyabwenge ndetse n’izindi ngeso mbi.  Yakomeje ababwira ko nibahuza imyitwarire myiza n’ubumenyi bazaba bitegurira ejo hazaza habo heza.
Akarere ka Burera gafite urubyiruko rurangije amashuri yisumbuye ruri mu itorero rugera ku 1039. Biteganyijwe ko iryo torero rizasozwa ku wa mbere tariki ya 17/12/2102.


text:
UBURENGERAZUBA: Hari icyizere ko abahinzi n’aborozi bagiye gutinyuka kugana amabanki
Abahinzi n’aborozi bo mu Ntara y’Iburengerazuba baravuga ko bagiye gutinyuka bagakorana n’amabanki baka inguzanyo, kugira ngo barusheho gukora ubuhinzi n’ubworozi biri mu rwego rw’umwuga. Ibi ariko ngo bizashoboka impande zombi ni zirushaho kugirana ubufatanye, dore ko kugeza ubu hakiri kwitana ba mwana hagati y’amabanki cyangwa ibigo by’imari iciriritse, n’abaka inguzanyo kubera ibibazo by’imishinga iba itarizwe neza.
Kugira ngo abahinzi n’aborozi barusheho gutinyuka kwaka inguzanyo, urugaga rw’abikorere rwateguye umushinga wo kubahuza n’amabanki ndetse n’abafite ubuhinzi mu inshingano zabo, hagamijwe kunozwa imitangire y’inguzanyo zishingiye ku buhinzi.
Uwo mushinga w’urugaga rw’abikorera mu ishami ryarwo rikorana n’abahinzi borozi, wasobanuwe ku itariki 17-12-2013, mu nama yabereye mu karere ka Karongi, ihuza bamwe mu bahinzi borozi bo mu ntara y’Iburengerazuba n’abayobozi b’amabanki n’ibigo by’imari ndetse n’abafite ubuhinzi mu nshingano zabo mu turere tw’Intara y’Iburengerazuba.
Iyi gahunda yateguwe nyuma y’uko bigaragaye ko gutanga inguzanyo zishingiye ku buhinzi bikigoranye, aho amabanki yagaragazaga impungenge z’uko imishinga y’ubuhinzi itungukaga neza bitewe nuko iba yarakozwe nabi.
Perezida w’urugaga rw’abikorera ishami ry’ubuhinzi n’ubworozi Munyemana Jean, avuga ko bahuza amabanki n’abahinzi kugira ngo babereke ko hari amahirwe yo kubona inguzanyo igihe batanze imishinga ikoze neza kuko icyo gihe haboneka n’ibigo byemera kubishingira kuko haba hari icyizere ko imishinga ikoze neza.
Abanyamabanki bari batumiwe mu nama, nabo baravuga ko biteguye korohereza abahinzi kuko n’ubundi ngo bari basanzwe babikora igihe imishinga yabaga ikoze neza nk’uko byasobanuwe n’abahagarariye Fina Bank, BRD, I&M Bank (BCR ya kera), ndetse n’Umurenge SACCO Rubengera.
Gusa ngo abahinzi nabo bari bakwiye kwikuramo ikintu cyo kumva ko banki zikorana n’abakire gusa nk’uko Gategahundo Alain uhagarariye I&M Bank muri Karongi yabisabye.
Gategahundo yanavuze ko banki ahagarariye ifite gahunda yo gufasha abahinzi borozi guhura n’isoko, ibyo bise postharvest sector, cyangwa se ibihe bya nyuma y’umusaruro. Banki ikaba ngo yiteguye kuzaborohereza ingendo ni biba ngombwa.
Abahinzi n’aborozi muri rusange bashimye gahunda y’urugaga rw’abikorera, bavuga ko ibatinyuye kujya gukora imishinga yize neza bityo bazabashe kugana amabanki nabo bifitiye icyizere. Nemera Appolinarie, we ati twe twatinyaga kwegera amabanki kuko ntitwaritunazi inzira binyuramo ariko ubu tumaze kubimenya.
Atangiza imirimo y’inama ku mugaragaro, Umunyamabanga Nshingwabikorwa w’Intara y’Iburengerazuba Jabo Paul, we yagiriye inama abahinzi n’aborozi yo gutekereza uko bakwibumbira hamwe bakaba bakora umushinga w’uruganda rwabateza imbere.
Iyi gahunda yo guhuza abahinzi n’amabanki iri gukorerwa mu gihugu hose guhera ku rwego rw’uturere kugera ku ntara.


text:
RWANDA:UMUNSI W'ABARI N'ABATEGARUGORI MU RWANDA, KU WA 8 WERURWE 2014
Itariki ya 08 Werurwe ni umunsi ngarukamwaka washyizweho n'Umuryango w'Abibumbye guhera mu mwaka w’1977, ubu tugiye kuwizihiza ku nshuro ya 37. Mu ijambo umunyamabanga mukuru w'Umuryango w'Abibumbye yagejeje ku mahanga umwaka ushize, yatanze ingero z'ihohoterwa ry'abategarugori ryatumye isi yose yumva ko nta bu muntu ikigira (indignation de l'humanité): Hari aho umutegarugori yapfuye bitewe n'ihohoterwa yakorewe mu nama, n'ahandi umutegarugori yiyahuye kubera ikimwaro aterwa n'uko abona abahohotera abategarugori nta cyo bibabwiye. Bwana Ban Ki-Moon yijeje isi yose ko umuryango w'Abibumbye ugiye guca ihohoterwa ry'umutegarugori,yongeraho ko nta kosa rirebana n'ihohoterwa ry'umutegarugori rizongera gusigara ridahanwe.
Ku birebana n'umutegarugori mu Rwanda, Leta ya FPR buri gihe irumvirana
Mu myaka 20 ishize FPR -INKOTANYI ifashe ubutegetsi, umutegarugori yabaye interuro mu kugaragariza amahanga ko Leta ya Kagame ari yo ya mbere mu kumuha uburenganzira busesuye. Ariko se, Banyarwandakazi, ba Mutimawurugo, dushyize mu gaciro, ubu koko twakwemeza ko iwacu mu Rwanda nta hohotera ry'umutegarugori rikihabarizwa ?
Umwaka ushize niwo wari wahawe iyo ntego yo guca ihohoterwa ry’abari n’abategarugori kw’isi yose, ariko iyo witegereje ibyabaye mu Rwanda muri 2013, usanga Leta ya FPR-KAGAME yarumvishe macuri intego y'Umuryango w'Abibumbye: Iyi Leta yagize ngo irabwirwa guhohotera umutegarugori yivuye inyuma ! Muri uriya mwaka wa 2013 nibwo Leta ya FPR-KAGAME yakatiye Madame Ingabire imyaka 15 y’igifungo kandi izi neza ko imurenganya, izi neza ko iri guhohotera umutegarugori wagaragaje ubutwari budasanzwe, kugira ngo hatazigera hagira undi wagera ikirenge mu cye mu rwego rwa demokarasi.
Umutegarugori kandi yakomeje guhohoterwa cyane mu ngirwa matora y'Abadepite kuko Leta y’Inkotanyi yamugize agakingirizo, ikamugira igikoresho cyo gushakisha indonke mu mahanga, ikamuhohotera imwima ijambo, n'ibindi. None se hari ikindi uriya mubare w'abadepite 50 b'abagore kuri 30 b'abagabo umaze mu nteko ishinga amategeko? Harya ngo uburo bwinshi ntibugira umusururu? Ntawe ubura byose, uyu mugani Perezida Kagame arawumva kuko abo bagore nta na rimwe bazigera batambutsa igitekerezo cyabo !
Abadepitekazi bakorera mu gipindi cya FPR-INKOTANYI:
Abenshi mu bategarugori b’Abadepite ubundi bari basanzwe ari intumwa z'amashyaka baturukamo. Kubera ko ayo mashyaka nta jambo agira imbere ya FPR, aba bategarugori iyo bageze mu nteko bahinduka intumwa za FPR zo kujyana gahunda zayo mbi mu baturage. Kirazira ngo abaturage bazatume aba bategarugori ku nzego z’ubuyobozi bw’amashyaka ngo babe bazishyira akababaro n'ibyifuzo byabo. Inama zose bakoresha abaturage ni ukubakangurira kubyina “ndi umunyarwanda”, “turashaka ko Perezida Kagame akomeza kutuyobora”, “opposition isenya amajyambere twishyiriyeho ntituyishaka”, n'ibindi nk’ibyo bidafite agaciro, ….. Bizageza ryari?
Bari, Bategarugori, ba Mutimawurugo, Banyarwandakazi, mu by’ukuri tubangamiwe na ziriya ntumwa z'amashyaka zitwa ko ziduhagarariye mu Nteko y’Igihugu : umubare wabo iyo werekanywe mu muryango w'Abibumbye, FPR ihabwa amanota, bikitwa ko umwanya w’abari n’abategarugori mu Rwanda wateye intambwe ishimishije, byahe byo kajya !
Ariko nk'uko Umunyamabanga mukuru w'Umuryango w'Abibumbye yabyemeye, twe Abanyarwandakazi tutari mu Nteko ntitugomba kwemerera FPR GUKOMEZA KUDUFUNGA UMUNWA NKA BARIYA BATUGURISHIJE; dufite inshingano yo kugaragaza ihohoterwa ritwibabisiye twebwe n’abacu, TUKARIBWIRA UWO ARI WE WESE. Mu gihe uno mwaka ibindi bihugu byimirije imbere “UBURINGANIRE KU BAGORE, BISOBANURA ITERAMBERE KURI BOSE NI UKUVUGA ABAGORE N'ABAGABO”, twebwe abana b’u Rwanda turacyari inyuma, turacyahohoterwa mu buryo bunyuranye, ari abicwa urobozo imbere mu gihugu, ari n’abahejejwe ishyanga n’ubutegetsi bw’igitugu. Emwe no muri bene ingoma ibintu si shyashya : urugero rwa hafi ni urw’umudamu wari umaze kugera ku ipeti rya Koloneli mu basilikare bakuru ba FPR, Rose KABUYE, Leta ikaba yaramujujubije kugira ngo atazigera aringanira na basaza be b’abajenerali da! None se aba badepitekazi batazigera barenganura bene wacu, mubona bamariye iki igihugu?
Nyamara abagore dufite inshingano zo guhaguruka tukarwanya akarengane kagirirwa abanyarwandakazi n’imiryango yabo
Bari, Bategarugori, ba Mutimawurugo, Banyarwandakazi,
-Ntabwo twakomeza kurebera, mu gihe amategeko atubahirizwa mu gihugu cyacu, imanza zigacibwa hakurikijwe ibyifuzo by’umuntu umwe, kabone n’iyo yaba ari Perezida wa Repubulika. Twatanze urugero ku ntwari Madame Ingabire wageretsweho umusaraba w'imyaka 15. Hari kandi ba Mushayidi, Bernard Ntaganda n’abandi benshi.....basaza bacu, ababyeyi bacu, inshuti zacu, ... bari kuborera muri gereza batizeye kurenganurwa, bamwe muri bo bakaba bamazemo, imyaka isaga 20.
Ntitwakwirengagiza n’ABATURAGE BASENYERWA AMAZU, abarandurirwa imyaka, abana babura amafaranga abafasha gukomeza amashuri, n'abandi benshi bari mu kangaratete baroshyemo n’ubututegetsi ruvumwa bwa FPR. Ibi byose ingaruka zabyo zituma umunyarwandakazi akomeje kuvutswa uburenganzira bwe no guhora abunza imitima, yihangayikiye kandi ahangayikiye n’abe, ku mpamvu zo kutizera ejo hazaza . Ikindi kigomba gutuma duhagurukira rimwe muri iki gihe ni intambara z'urudaca Abayobozi ba FPR-INKOTANYI bakomeje gushoramo abana b'u Rwanda. Ba Mutimawurugo bagenzi banjye, ngira ngo uko igise cyiryana, n’ibyishimo umubyeyi agira iyo amaze kubyara, nta cyo umuntu yabigerenya na byo. None intambara z'urudaca zikomeza guhekura u Rwanda ntihabeho n'ishyingura ry'abaziguyemo, agahinda n’ihahamuka FPR ikomeza gutera ababyeyi ni inde uzabakiza ubwo bushenguke?
-Iyicarubozo ryabereye muri Kongo rikozwe na M23 n'ubu bagikomeje kandi baterwa inkunga na Leta ya Kagame ryanduje isura y’Abanyarwanda bose, bahindurwa ibikoko, hejuru y’amarorerwa akorwa n’agatsiko kari ku butegetsi i Kigali n’ibyitso byako. Iyo ntambara kandi yatangijwe yitwa ko ari iyo guhiga FDLR, iregwa nta gihamya ko ngo yasize ikoze jenocide y'abatutsi mu Rwanda. Nyamara birazwi ko FDLR igizwe n'abana b'u Rwanda banyuranye, barimo abasore, abana, abakecuru n'abasaza, ndetse abenshi muri bo ni ibibondo byibarutswe nyuma ya 1994, umuntu atatinyuka kwegekaho icyo cyaha cy'abahekuye u Rwanda, dore ko n’abenshi mu bahunze icyo gihe bari bafite imyaka iri munsi y'itanu.
Ibya FDLR cyakora simbitindaho kuko isi yose imaze kumenya ko Perezida Kagame yagiye arima ibisinde akayikorera aka cya gikeri ngo “barima ibisinde bakankorera”. FDLR kandi ikaba yaratangiye gusaba imishyikirano na Kigali ifatanyije n'andi mashyaka abyifuza kugira ngo habeho guhuza ingufu mu kubaka urwatubyaye nta wumva ko arusha abandi kuba umunyarwanda. Za ntumwa z'amashyaka z'abategarugori mu nteko nizitwereke amahoro ari mu Rwatubyaye, mu gihe abana b’u Rwanda batabarika bakomeje gutesekera mu mashyamba ya Kongo !
UMWANZURO
Bari, Bategarugori, bagenzi banjye, icyo dusabwa ni ukwibatura twese tugafatana urunana mu gushaka amahoro y'igihugu cyatwibarutse, tugasimbuza ubutegetsi bw’igitugu ubuyobozi bushingiye kuri demokrasi mu bwisanzure bwa buri wese, kandi bufitiwe ikizere kubw’izi mpamvu :
ubucamanza bwakwigenga, bityo umutegarugori, ndetse n’undi munyarwanda wese, agahabwa uburenganzira bwe, kandi akabona uburyo bwo kurenganurwa mu gihe yaba ahohotewe.
inteko ishinga amategeko nayo yakorera mu bwigenge, igashobora gushyiraho amategeko atabogamiye ku ishyaka runaka nk'uko bimeze ku ruhande rwa FPR,
ubutegetsi nyubahirizategeko bwakora ibyo bushizwe bukurikije amategeko yashyizweho kandi bukemera kugenzurwa n'inteko nta rwiyerurutso kuva kuri Perezida wa Repubulika kugera ku muyobozi w'akagali,
igisirikari nticyakongera kwivanga mu mikorere y'inzego z'ubuyobozi, kikamenya akazi kacyo ko kurinda ubusugire bw'igihugu;
itangazamakuru ryo maso y'abaturage ryarekerwa ubwigenge bwaryo, igishimwa kigashimwa ikigawa kikabwirwa abagawa kandi bakagikosora nta wigize akari aha kajya he.
Uriya mubare 50 kuri 80 w'abategarugori bagize inteko wari uhagije ngo ukosore ibi byose bitagenda neza, iyaba FPR-KAGAME itahohoteraga ubwisanzure mu mikorere yabo.
Urwo Rwanda Rwiza duharanira, ubundi twagombye kurugeraho binyuze mu nzira z’imishyikirano hagati ya Leta ya FPR n’imitwe ya politiki itavuga rumwe nayo. Ikibazo ni uko bimaze kugaragara ko FPR -INKOTANYI ikomeje kwinangira, ikaba idashaka gushyikirana n'amashyaka ya opposition. Ikomeje kwitwaza ko ngo unenze ikibi ikorera Abanyarwanda aba ari umwanzi ushaka gusenya amajyambere amaze kugerwaho; ikongeraho ko idashobora gushyikirana na FDLR ngo yakoze genocide y'abatutsi.
Kuri iyo ngingo, Abari n'abategarugori bashyigikiye ko umuntu wese wagize uruhare mu mahano yazahaje u Rwanda, yahanirwa ibyo yakoze, yaba umuhutu, yaba umututsi, cyangwa umutwa! Genocide yabaye mu Rwanda ntabwo yababaje FPR-INKOTANYI gusa, igikenewe kuri ubu ni uko hakorwa ubushakashatsi bwigenga maze uwahanuye indege yari itwaye Prezida Yuvenali Habyarimana akamenyekana, kuko ari we wabaye intandaro yo gukomeza gukorwa mu nda n'inkoramaraso zitajya zihaga. FPR-INKOTANYI niyemere icyo gikorwa kibe maze yiyerere mu maso y'abanyarwanda ndetse n'amahanga.
Kuba Leta ya Kagame isa niyumvishe macuri intego y'umwaka ushize ku birebana n’uburenganzira bw’umutegarugori, nta kizere dushobora kuyigirira ko uyu mwaka izakora ibijyanye n'intego yawo yo kureka umugore agakora yumva ko ashobora kuringanira n'umugabo. Nubundi ngo burya akabaye icwende ntikoga! Ni yo mpamvu nongeye kurakira abari n’abategarugori gutekereza ku byakorwa mu maguru mashya kugira ngo intego LONI iteganyiriza umutagarugori muri uyu mwaka, zizagerweho mu gihugu cyacu.
Ntitwakwirengagiza ariko ko bisaba ko habaho impinduka mu miyoborere y’u Rwanda, ari nayo mpamvu twese hamwe, abari n’abategarugori bakandamizwa imbere mu gihugu n’abatesekera ishyanga, dufite inshingano ikomeye yo gutera ingabo mu bitugu amashyaka ya opposition, ubu yahagurukiye guhuza ingufu, kugira ngo ashobore kugamburuza ingoma ngome ya FPR-Kagame. Dukomeze rero dufatire iry’iburyo abayobozi bashishikajwe no gusezerera ubutegetsi bubi, tubatere inkunga y’amasengesho n’ibikorwa, maze umwaka utaha tuzizihize umunsi w’abari n’abategarugori mu byishimo by’impinduka ngobokagihugu izaba yaragezweho, u Rwanda rwarongeye kuba u Rwanda !
Mukamwiza Marie
Commissaire Affaires Sociales
RDI-RWANDA-RWIZA
Source : rdi-rwandarwiza.org


text:
ven.
29
juin
2012
ISOMO RYA MBERE
Isomo ryo mu gitabo cy’Umuhanuzi Amosi (Am 7, 10-17)
Muri iyo minsi, 10Amasiya, umuherezabitambo w’i Beteli, atuma kuri Yerobowamu, umwami wa Israheli ati “Amosi ariho arakugambanira rwagati mu nzu ya Israheli; igihugu ntikigishoboye kwihanganira ibyo avuga. 11Kuko avuga ngo : Yerobowamu azazira inkota, n’Abayisraheli bajyanwe bunyago kure y’igihugu cyabo.” 12Amasiya ni ko kubwira Amosi ati “Ngaho genda, wa mubonekerwa we; cika ujye mu gihugu cya Yuda; ho uzashobora kwirwanaho no guhanura ! 13Naho hano i Beteli ntuzongere kuhahanurira kuko ari ingoro y’umwami, urusengero rwa cyami !”
14Amosi asubiza Amasiya ati “Sinari umuhanuzi, sinari n’umwe mu itorero ry’abahanuzi; nari umworozi, ngakonora n’ibiti byera imbuto. 15Nyamara Uhoraho yankuye inyuma y’amatungo, nuko arambwira ati ‘Genda uhanurire umuryango wanjye Israheli !’ 16Ubu ngubu umva ijambo ry’Uhoraho, wowe uvuga ngo ‘Ntuzahanurire Israheli, ntuzongere guhindanya inzu ya Izaki !’ 17Uhoraho rero avuze atya : ‘Umugore wawe azigira ihabara mu mugi, abahungu bawe n’abakobwa bawe bazazira inkota, isambu yawe izagabanishwa umugozi, naho wowe uzapfira mu gihugu cy’amahanga, na Israheli yose ijyanwe bunyago kure y’igihugu cyayo.’”
ZABURI (Zab 19 (18), 8, 9, 10, 11)
Inyik/ Uhoraho, ibyo wemeje ni amanyakuri, byose biba bitunganye.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima;
amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye ;
biryohereye kurusha ubuki,
kurusha ubuki bw’umushongi bukiva mu binyagu !
IBANGONDIRIMBO RIBANZIRIZA IVANJILI (Zab 147 (146-147), 1.3)
Alleluya Alleluya
Mbega ukuntu ari byiza kuririmba Imana yacu,
ntibigire uko bisa kuyisingiza uko bikwiye !
Uhoraho ni we ukiza abafite intimba ku mutima,
maze akomora ibikomere byabo.
Alleluya
IVANJILI
+ Matayo (Mt 9, 1-8)
Muri icyo gihe, 1Yezu amaze kujya mu bwato, arambuka ajya mu mugi we wa Kafarinawumu. 2Nuko bamuzanira ikirema kiryamye mu ngobyi. Yezu abonye ukwemera kwabo, abwira ikirema ati “Izere, mwana wanjye, ibyaha byawe urabikijijwe.” 3Bamwe mu bigishamategeko baribwira bati “Uyu muntu aratuka Imana !” 4Ariko Yezu amenya ibyo batekereza, arababwira ati “Igituma mutekereza ibidatunganye ni iki ? 5Icyoroshye ni ikihe : ari ukuvuga ngo ‘ibyaha byawe urabikijijwe’, cyangwa kuvuga ngo ‘Haguruka ugende’ ? 6None rero kugira ngo mumenye ko Umwana w’umuntu afite ububasha bwo gukiza ibyaha mu nsi…”, abwira ikirema ati “Haguruka, ufate ingobyi yawe witahire !” 7Arahaguruka, arataha. 8Rubanda babibonye barakangarana; nuko basingiza Imana yahaye abantu ububasha bungana butyo.


text:
Inkuru iri kubica bigacika ku isi hose ni iy’indaya yahuye n’akaga gakomeye, gusa ntibiri kubuza bamwe kwisekera bumvise ibyayibayeho ubwo yari iri mu gikorwa cy’ubusambanyi.
Aho yari aryamye huzuye amaraso menshi kubera uburyo yakomeretse.
Uyu mugabo w’umukerarugendo utatangajwe amazina yazanye n’iyi ndaya muri hotel bajya mu cyumba bakora ibyo bakora gusa icyaje gutungura abari aho n’uburyo bumvise induru nyinshi y’umukobwa watakaga ashaka ubufasha bibaza ibibaye.
Uyu mugabo nawe nta kindi yakoze yabonye bimuyobeye ahamagara police n’abandi bantu bashobora kumuha ubufasha kuko yabonaga byamubanye ingume icyuya cyamurenze.
Polisi n’abandi bantu baje kureba uko byagenze batanga ubufasha.
Wakibaza uti byagenze bite kugira ngo iyi ndaya ikomereke ?
Iyi ndaya n’uyu mugabo bagiye gusambanira ku meza y’ibirahuri by’umukara bajya mu mapozisiyo akomeye cyane nk’uko byatangajwe(doggy style) birangira imeza imanyutse umukobwa yikubita hasi ibirahuri byayo bimukatagura amaboko karahava.
Iyi niyo meza basambaniragaho bakora pozisiyo zigoranye nyuma iza kubateguha iramanyuka ibirahuri byayo byangiza iyi ndaya cyane.
Bamwe mu bapolisi bageze aho kwihangana byabananiye baraseka abandi bantu nabo bahageraga wabonaga ikibashishikaje cyane ari ukwifatira amafoto y’aba bombi ndeste abandi bakabifata nk’ibintu bisekeje.
Ubufasha bw’ibanze yabuhawe bamujyana no kwa muganga. Ngayo nguko indaya zirarye ziri menge namwe mukinisha gukorera iki gikorwa ahantu hashobora kubateza ibibazo na pozisiyo zigoranye mubyitondere mutazaba nk’iyi ndaya.


text:
Ubusanzwe iyo abantu batangiza amatorero, baba bibanda ku ntego imwe nyamukru yo kubwiriza abantu ubutumwa bubakura amu byaha. Yewe mu bihe byashize ho byari binagoye kubwira abantu ko umubiri nawo uba ukeneye kwitabwaho. Ibi ni nabyo byakundaga kugarukwaho mu bihe by’ivugabutumwa bitandukanye, aho uwabwirizaga yibandaga ku kubwira abantu ko bakwiye kuva mu byaha bakajya mu ijuru. Nta nubwo abavuga ibi batinyaga kwereka abantu ko iby’isi ntacyo bimaze, ahubwo icyo Imana ishaka ku bantu ari ukureka ibyaha gusa bakazajya mu ijuru cyane ko ntacyo bazajayanayo.
Hari n’abasobanuraga imwe mu mirongo ya Bibiliya nk’aho ivuga ko hahirwa abakene, bakabwira abandi ko no kujya mu ijuru ukize bigoye. Ibi byose ariko umuzi wabyo ni ubumenyi buke no kudasobakunirwa, ubutumwa nyabwo bwuzuye bukwiye kubwirizwa abantu. Ese koko umuntu akeneye kubwirizwa gusa ibijyanye n’Umwuka? Keretse abaye ari wo umugize wonyine. Niba umuntu agizwe n’Umwuka, umubiri n’ubugingo, ibi bice byose bikwiye kugerwaho n’ubutumwa, umuntu akaba akize hose kugira ngo abe yuzuye koko.
Icyakora iyi myumvire imaze guhinduka ku rwego rufatika kuburyo, hari n’ibikorwa bitandukanye bigenda bikorwa n’amatorero bigamije guteza imbere imibereho myiza yabo mu buzima busanzwe.
Mu kiganiro Umuyobozi w’Umuryango w’ivugabutumwa Africa Harvest Mission, akaba ari nawe uyobora itorero Calvary Temple yagiranye na Ubugingo.com, yongeye gushimangira ko kuba umuntu agizwe n’umubiri, ubugingo n’umwuka, ibi byose biba bikwiye kwitabwaho kugira ngo ubutumwa bubwirizwa abantu bube bwuzuye neza.
Kuri we asanga kuba ibi byose bigize umuntu, iyo kimwe kigize ikibazo bigira ingaruka ku kindi gice cy’ubuzima. Ati ‘’Umuntu w’umwuka cyangwa w’imbere atuye mu mubiri, iyo umubiri ubangamiwe byafegitinga (bigira ingaruka) ku buzima bw’umwuka, iyo ubuzima bw’umwuka nabwo burwaye byafegitinga umubiri.’’
Pasteri Patrick avuga utakwemeza ko umuntu yuzuye mu gihe ibyo bice byose by’umubiri bititabwaho neza.
Iyo ngo niyo mpamvu umuryango Africa Harvest Mission, wahisemo iyi ntego yo kwita no kubuzima busanzwe nk’uko Imana yabimuhaye mu iyerekwa, ajya kuwutangiza.
Yifashishije urugero kuri Kristo, avuga ko nawe ubwe yabwirizaga abantu ubutumwa bwiza agamije kubakiza ibyaha ngo avure umuntu w’imbere, ariko kandi ko yagiraga igihe cyo kugaburira abantu kuko yitaga no ku mubiri ( umuntu w’inyuma). Ati ‘’ Iyo utwaye ubutumwa nk’umuntu urondora ibyaha gusa ni byiza , ariko uba ufashe igice kimwe cy’umuntu ukakitaho cyane, ikindi ntukiteho, icyo gihe uba ufite ubutumwa bufite icyo bubura kuri jyewe, eeh, ahubwo kuringaniza nibyo byiza,umwuka ukamugenera ibyo Imana yamugeneye n’umubiri ukawugenera ibyo Imana yawugeneye.’’
Itorero Calvary Temple niryo kugeza ubu rikurikirana ubuzima bw’Umwuka, naho umuryango Africa Harvest Mission rikagira irindi shami rikurikirana ubuzima busanzwe ari naryo rikurikirana ibindi bikorwa bitandukanye bibafasha kuba umuntu w’inyuma nk’uko baharanira kubaka ubuzima bw’umwuka.


text:
Ruhango: ababyeyi barasabwa kuba hafi y’abari ku rugerero
Intore ziyemeje gukora ibikorwa bitandukanye  Intore ziyemeje gukora ibikorwa bitandukanye Umuyobozi w’akarere ka Ruhango, Mbabazi François Xavier, arasaba ababyeyi n’abayobozi mu nzego z’ibanze More...
Gicumbi – Intore zatangiye urugerero zisana inzu y’umukecuru utishoboye
Umutahira mukuru afatanya n’intore guhoma inzu y’umuturage Mu gutangiza urugerero rw’intore mu karere ka Gicumbi mu murenge wa Rubaya basannye inzu y’umukecuru utishoboye Ntawukirasongwa More...
Huye: Biyemeje guhindura aho batuye bihereyeho
Abatozwa ubutore ngo bazaba intangarugero Abanyeshuri 1800 bo mu Karere ka Huye barangije amashuri yisumbuye, nyuma yo gutozwa ubutore ngo bazahindura imibereho y’aho batuye bihereyeho. Muri rusange, imihigo More...
Rutsiro: Itorero ry’igihugu bavuyemo ngo rizabafasha kuzamura ubucuruzi bwabo
tariki ya 19 Mata 2015 abahagarariye abacuruzi mu ntara y’iburengerazu basoje  inyigisho mu itorero ry’igihugu I nkumba abo mu karere ka Rutsiro baratangaza ko bakurikije inyigisho bavanyemo zizabafasha More...
Rwanda’s Itorero: Recognising the Basics
Rwanda’s Itorero programme has greater outlook impact on Rwandan society. Historically, Rwandans recognised, appreciated, cherished and celebrated their traditional values of patriotism and heroism. The More...
Rulindo: urubyiruko 403 rurangije amashuri yisumbuye rwashoje urugerero.
Mu minsi igera kuri 4, urubyiruko rwo mu karere ka Rulindo rurangije amashuri yisumbuye ,bamaze bahabwa amahurwa  ku bijyanye n’urugerero bakoreraga hirya no hino muri aka karere, rugasozwa ku wa gatatu More...
Kamonyi: Intore ziri ku rugerero zahigiye gukangurira abaturage kwita ku isuku
Nyuma yo guhabwa inyigisho ku mateka y’u Rwanda n’indangagaciro zibereye umunyarwanda, Intore z’Inkomezabigwi zo mu karere ka Kamonyi, zamuritse imihigo y’ibikorwa by’urugerero, More...
Huye: Intore zirangije amashuri yisumbuye zungukiye byinshi mu itorero
Nyuma y’itorero bigishirijwemo byinshi harimo indangagaciro na kirazira, abanyeshuri barangije amashuri yisumbuye bo mu karere ka Huye bavuga ko bungukiye byinshi mu itorero, bakaba bazabiheraho baba umusemburo More...
Kirehe: Intore zirasabwa kurangwa n’indangagaciro z’umunyarwanda
Abitabiriye itorero Mu muhango wo gutangiza icyiciro cya kabiri cy’itorero ry’igihugu mu karere ka Kirehe wahuje urubyiruko rurangije amashuri yisumbuye bagera kuri 1537 ku mugoroba tariki 05/01/2015 More...
Kamonyi: Inyigisho z’itorero zizafasha urubyiruko kutishora mu biyobyabwenge n’izindi ngeso mbi
Mu gihe bamwe mu rubyiruko bavuga ko hari abishora mu biyobyabwenge babitewe no kwiheba baterwa n’ubushomeri cyangwa ubukene. Abitabiriye Itorero ry’Inkomezabigwi barangije amashuri yisumbuye, More...


text:
Abaturage bo mu karere ka Kayonza, umurenge wa Mwiri by’umwihariko akagari ka Nyawera, bugarijwe n’ikibazo cyo kubura amazi meza aho bamaze hafi umwaka batazi uko amazi meza asa aho bakoresha amazi mabi yo mu gishanga. Aba baturage bavuga ko aya mazi yatashywe ku mugaragaro n’abayobozi ariko ngo nyuma yo kuyataha akaba atarongeye kugaruka.
Mu baturage baganiriye na Makuruki.rw batashatse ko amazina yabo atangazwa, badutangarije ko bamaze igihe kirekire nta mazi meza bafite kandi ibisabwa ngo ayo mazi abagereho byose babifite (ibigega na robinets). Aba baturage bavuga ko ikibabaje ari uko umurenge baturanye wa Gahini wo ufite amazi, bakibaza impamvu amazi atabageraho.
Ikindi kandi n’uko aba baturage iyo uganiriye na bo bakubwira ko aka kagari harimo ibigega byinshi ariko n’iyo amazi aje aza mu kigega kimwe cy’ahitwa ku Gitega ibindi byo banacyeka ko imiyoboro yabyo ishobora kuba yarangiritse. Gusa n’iki kigega ngo kizamo amazi na cyo ngo kimaze amezi arenga 9 nta mazi azamo.
Uyu yagize ati”nta kubeshye sinakubwira ngo tumaze igihe kingana gute tudafite amazi, icyo nzi cyo ni uko ari kinini, twibaza impamvu tutayabona kandi dufite ibigega by’amazi ndetse nabo duturanye muri Gahani bayafite.”
Yakomeje avuga ko kubura amazi meza bibagiraho ingaruka mbi kuko bakoresha amazi mabi bityo bakaba bibasirwa n’indwara ziterwa n’umwanda.
Aba baturage bavuga ko ikibababaza ari uko aya mazi yaje gutahwa n’abayobozi ariko ngo nyuma yo kuyataha, aya mazi ngo ntiyogeye kugaruka kuko yagiye ubutagaruka.
Icyo aba baturage bifuza ni uko ubuyobozi bwashaka uburyo bubakemurira ikibazo na bo bakabona amazi meza.
Umunyabanga Nshingwabikorwa w’akagari ka Nyawera, Umurerwa Solange aganira na Makuruki.rw yatubwiye ko koko abaturage bamaze igihe kinini nta mazi babona.
Yagize ati”nibyo koko amazi yarabuze, hashize nk’amezi icyenda nta mazi tubona, abaturage bakoresha amazi mabi kandi murabizi ko atera indwara ikindi banakora urugendo rurerure kuko bavoma ahitwa Ntaruka cyangwa Kibombwe.”
Uyu muyobozi nawe arasaba ubuyobozi bumukuriye kuba bwashaka uko bubakemurira iki kibazo maze amazi ntazajye agarukira muri Gahini gusa.
Mu kiganiro Makuruki.rw yagiranye n’umuyobozi wa karere ka Kayonza wungirije ushinzwe ubukungu, Uwibambe Consolee yemeje aya makuru avuga ko bakoranye inama na WASAC kugira ngo ibarebere impamvu nyamukuru amazi atagera kubo agenewe, bityo ngo bakaba bategereje igisubizo cyayo.
Yagize ati”birashoboka ko umurenge umwe wagira amazi undi ntuyabone, biterwa n’isoko bafatiraho. Icyo kibazo turakizi kandi twatangiye no kugikoraho kuko mu minsi yashize twakoranye inama na WASAC ngo igende iturebere impamvu nyakuri amazi atarimo kugera ku baturage hanyuma nitumara kumenya aho ikibazo kiri ni bwo tuzahita tumenya n’uburyo tugikemuramo.”
Uyu muyobozi yavuze ko bohereje abakozi babo ngo bajye gufatanya na WASAC mu gushaka iyo mpamvu, bityo bakaba bizeye ko mu cyumweru kimwe bazaba babonye impamvu ituma ayo mazi atagera mu baturage uko bikwiye.
Twagerageje kuvugana na WASAC muri ako karere kuri iki kibazo ariko ntibyadukundiye.


text:
Ngirabanyiginya yashyinguwe muri Diyoseze ya Nyundo mu karere ka Rubavu, ku wa Gatanu tariki ya 9 Nzeri 2016.
Benoît Karenzi, umwe mu bize mu iseminari, yavuze ko Musenyeri Ngirabanyiginya yababereye umurezi mwiza ubwo yayoboraga Seminari ya Nyundo, icyo gihe mu 1973 akaba yaricaje abanyeshuri bigaga mu iryo shuri akababwira ko bigana nk’abanyarwanda, bagomba kwibagirwa icyo bita amoko, ahubwo buri umwe akabona Umunyarwanda bahuje igihugu kandi bakwiye kubahana.
Alexis Habiyambere, Musenyeri wa Diyoseze ya Nyundo ucyuye igihe yavuze ko Musenyeri Ngirabanyiginya yaranzwe n’ubutwari budasanzwe bwo kwibutsa abantu n’abakirisitu muri rusange kugira ukwemera kutari akazuyazi, ahubwo bagomba kurangwa n’uguhamye, gukunda abantu n’ibindi.
Ngirabanyiginya kandi ngo yateje imbere Diyoseze ya Nyundo mu myaka 19 yamaze ayoborwa na Musenyeri Habiyambere, mu bijyanye n’uburezi ndetse no kongera kuyubaka nyuma ya Jenoside yakorewe Abatutsi mu 1994.
Mu bantu yareze harimo abayobozi batandukanye mu nzego za leta nka Minisitiri w’Urubyiruko n’Ikoranabuhanga, Jean Philbert Nsengimana, ndetse n’abasenyeri bane.
Yavuze ko yari umuntu wizerwa kurusha abandi bigaragazwa n’imirimo itandukanye yagiye ahabwa irimo kuyobora Seminari nto ya Nyundo gushingwa amasomo, ndetse no kwitangira uburezi muri rusange.
Yamushimiye kandi kuba yaratangije Fanfari, kugeza ubu igaragara mu mashuri yo mu Rwanda muri Seminari nto ya Nyundo gusa. Mu rwego rwo kumwibuka yasabye ko iyo Fanfari igomba gukomerwaho ntizime, ikajya ihora yibutsa ubutari bwamuranze.
Musenyeri Rukamba Philippe, Umushumba wa Diyoseze ya Butare, akaba na Perezida w’inama y’Abepisikopi mu Rwanda,yavuze ko atabona uko agereranya Musenyeri Ngirabanyiginya bitewe n’ibikorwa byamuranze. Yavuze ko umuntu abaye agereranywa n’igiti yaba ari inganzamarumbo.
Ati “ Musenyeri Ngirabanyiginya yaba ari igiti cy’ingazamarumbo cyagabye amashami menshi inyoni zikacyarikamo."
Yavuze ko mu buzima bwa Ngirabanyiginya yahoraga yibutsa abantu kurangwa n’ubwiza bw’umutima no kunogera Imana.
Yamushimiye ubwitange bwamuranze mu guhumuriza abaseminari mu 1973, akabigisha ko batagomba gushyira amoko imbere, ahubwo bagomba kwimika ubunyarwanda.
Ku bijyanye n’umuziki, Musenyeri Habiyambere na Rukamba bavuze ko yahesheje kiriziya ishema ndetse n’igihugu bashyira indirimbo nyarwanda mu majwi, bifashishije amanota ya muzika,ndetse n’indirimbo yahimbye ubu zioreshwa mu kiriziya.
Rukamba ati” Musenyeri Ngirabanyiginya kumuvuga ni ukumushimira imbere y’Imana kubera ibyiza yadukoreye.[...] yakundaga kwibutsa gukorera ibintu ku gihe kandi vuba mu buryo bwiza.”
Musenyeri Yohani Damascene Bimenyimana, umushumba wa Diyoseze ya Cyangugu yavuze ko yibukira Ngirabanyiginya ku mpanuro yahoraga atanga yibutsa urubyiruko ko rugomba kubahiriza igihe mu byo rukora.
Mu rwego rwo kumushimira imbaraga yashyize mu kwitangira seminari ya Nyundo yigishagamo, yayishyinguwemo.
Musenyeri Ngirabanyiginya yavukiye i Rutarabana mu karere ka Muhanga muri Diyoseze ya Kabgayi mu 1937. Yatangiye amashuri abanza mu 1947 i Kabgayi. Mu 1954 yize amashuri yisumbuye muri seminari ya Mutagatifu Pie X ku Nyundo.
Yakomeje muri Seminari nkuru ya Nyakibanda mu 1959. Mu 1961 yagiye i Roma aho yize amasomo y’iyobokamana muri Kaminuza kimenyabose muri ayo masomo yitwa Université Urbanienne de Rome. Yaherewe ubupadiri i Roma mu 1964.
Mu 1973 yabaye Umuyobozi mukuru wa Seminari ya Nyundo, nyuma yaje gukora imirimo itandukanye muri iyo seminari, irimo kuba ushinzwe amasomo, kwigisha muzika n’ikilatini n’ibindi.
Yagizwe Musenyeri na Papa Jean Paul II mu 2003, yitabye Imana tariki ya 7 Nzeri 2016, yishwe n’indwara y’igisukari(Diabete) yamuteye n’indwara y’umutima, akaba yari afite imyaka79.


text:
Yesu yashimiye abihangananye nawe! Alice Rugerindinda
“Nimwe mwagumanye nanjye, twihanganana mubyo nageragejwe. Nanjye mbabikiye ubwami nk’uko Data yabumbikiye.” Luka 22:28-29
Hari indi bibiriya ivuga ngo : “ Mwebwe muri abankomeyeho mu bigeragezo nagize”
Imana ishimwe. Aha Yesu yari yegereje amasaha yo kutwitangira ku musaraba, ashubije amaso inyuma, asanga hari abashoboye kwihanganana nawe, bagumana nawe no mu gihe byari bikomeye cyane! Imana ishimwe. Impamvu yababwiye gutya nuko hari igihe byakomeraga, akabona bamwe barashaka kumuvaho cyangwa mu yandi magambo kwigendera .
“ Benshi mu bigishwa be bahera ubwo basubira inyuma, barorera kugendana nawe. Yesu abaza abigishwa be cumi na babiri ati: “Kandi namwe murashaka kugenda” Yohana 6: 66-67
Mu yandi magambo, gusubira inyuma, kurorera kugendana na Yesu, gushaka kwigendera n’uko bari bananiwe kwihanganana na we! Imana itugirire neza.
Ndimo gusaba Imana imbaraga kugirango nshobore kuyigumaho uko byagenda kose. Petero intumwa ya Yesu nawe yari yagambiriye neza ko rwose azihanganana na Yesu, ko azamukomeraho .
“ Aramubwira ati “ Mwami niteguye kujyana nawe munzu y’imbohe ndetse no mu rupfu” Luka 22:33. Mu by’ukuri Petero yari yagambiriye neza ariko ahuye n’ibimukanga birahinduka.
“ Nuko bamaze gucana umuriro mu rugo hagati baricara, Petero nawe yicara hagati yabo. Umuja amubonye yicaye ahabona aramwitegereza aravuga ati “ uyu nawe yari kumwe na we”. Arabihakana ati “ Mugore, simuzi”. Hashize umwanya muto, undi aramubona aramubwira ati: “ Nawe uri uwo muribo.”Petero ati “ Wa muntu we, sindi uwabo”….Luka 22: 56-61
Iyo ngeze kuri aya magambo, bituma numva naririmba iyi ndirimbo ivuga ngo: “ Urankomeze Mwami wanjye sinzamwaramware, n’imisozi nagenze, n’ubutumwa navuze, n’ibintu byinshi nigomwe, n’ibintu byinshi nihanganiye, urankomeze Mwami wanjye sinzamwaramware”
Iri jambo kwihanganana na Yesu ndumva rifite imbaraga mu bugingo bwanjye, kandi Imana iha intege abananiwe, ikongerera intege utibashije, nanjye izabinkorera.
Nakunze ukuntu ba Saduraka, Meshaki na Abedenego bikomeje ku Mana aho babwiye umwami wabasabaga gupfukamira ibigirwamana ngo “ Niba ari ibyo ,Imana yacu dukorera ibasha kudukiza mu itanura ry’umuriro ugurumana, kandi izadukiza ukuboko kwawe nyagasani. Ariko naho itadukiza, nyagasani umenye ko tutari bukorere imana zawe, habe no kuramya icyo gishushanyo cy’izahabu wakoze” Daniel 3:17-18
Nasanze nyuma yo kwihanganana naYesu no kumwikomezaho, Yesu yaramanutse abana nabo mu itanura ry”umuriro bavamo ntacyo babaye.
Imana idushoboze kuyikomezaho no mu bihe bigoye uretse ko ngo hari n’abo bigora kuyikomezaho mu bihe byiza. Hari abo ibyiza bivana ku Mana. Yesu adusure.
Alice


text:
mar.
01
févr.
2011
ISOMO RYA MBERE
Isomo ryo mu ibaruwa yandikiwe Abahebureyi (Heb 12, 4-7.11-15)
Bavandimwe, 4ntimurarwana bigeze aho kuvushwa amaraso mu ntambara y’icyaha murimo, 5kandi mwiyibagije inama yabagiriwe kimwe n’abana ngo «Mwana wanjye, ntukange ko Nyagasani aguhana, cyangwa ngo ucogozwe n’uko agucyashye; 6kuko Nyagasani ahana abo akunda, agacyaha uwo yemereye kuba umwana we bwite.»
7Ububabare bwanyu bugenewe kubagorora, kandi lmana ibafata nk’abana bayo. Ni uwuhe mwana rero udakosorwa na se? 11Nanone nta we uhita ashimishwa n’igihano, ahubwo kiramubabaza; nyuma y’aho ariko, abo cyagoroye kibabyarira imbuto y’amahoro n’ubutungane. 12(Ni yo mpamvu handitswe ngo) « Nimukomeze rero ibiganza bidandabirana n’amavi ajegajega; 13kandi mutegurire ibirenge byanyu amayira agororotse», kugira ngo ucumbagurika adahinyagara, ahubwo akurizeho gukira. 14Nimuharanire kugirana amahoro n’abantu bose, no gutunga ubutungane kuko utabufite atazigera abona Imana. 15Muramenye ntihazagire n’umwe usaguka ku ngabire y’Imana, ntihazamere kandi muri mwe ingemwe isharira yabatera imidugararo, maze ikanduza imbaga yose.
ZABURI (Zab 103 (102),1-2,13-14, 17-18a)
Inyik/Impuhwe z’Uhoraho zikomerezwa abamutinya, ubuziraherezo.
Mutima wanjye, singiza Uhoraho,
n’icyo ndi cyo cyose gisingize izina rye ritagatifu!
Mutima wanjye, singiza Uhoraho,
kandi ntiwibagirwe na kimwe mu byo yaguhaye
Uko umubyeyi agirira ibambe abana be,
Ni ko Uhoraho agirira ibambe abamutinya;
koko azi neza icyo twabumbwemo,
akibuka ko turi umukungugu.
Naho impuhwe z’Uhoraho zikomerezwa abamutinya,
kuva iteka kuzageza iteka ryose,
n’ubutabera bwe bugahora ku bana
no ku buzukuru b’abakomeza lsezerano rye.
IBANGONDIRIMBO RIBANZIRIZA IVANJILI (Yh 10,27)
Alleluya Alleluya.
Nyagasani Yezu, uri Umushumba nyamushumba,
Twumva ijwi ryawe tukagukurikira.
Alleluya.
IVANJILI
+ Amagambo yo mu lvanjili ntagatifu uko yanditswe na Mariko (Mk 6, 1-6)
Muri icyo gihe, 1Yezu ajya mu karere k’iwabo, abigishwa be baramukurikira. 2Isabato igeze, atangira kwigishiriza mu isengero. Abenshi ngo bamwumve baratangara cyane bati «Biriya avuga byose abikura he? Buriya buhanga afite, na biriya bitangaza akora, abikomora he? 3Uriya si wa mubaji tuzi, mwene Mariya ; akaba umuvandimwe wa Yakobo na Yozeto, na Yuda na Simoni? Na bashiki be ntitubatunze?» Ibyo bibabera intandaro yo kumwanga. 4Yezu arababwira ati «Nta handi umuhanuzi asuzugurwa uretse mu gihugu cye, muri bene wabo, no mu rugo iwabo.» 5Ntiyashobora kuhakorera igitangaza na kimwe, uretse gukiza abarwayi bakeya abaramburiraho ibiganza. 6Maze atangazwa no kutemera kwabo. Yazengurukaga insisiro zihegereye yigisha.


text:
Iyo uganiriye nabantu benshi wumva ko bahuye na Yesu Kristo imbona nkubone,hariho abamushimira ariko kandi harimo nabamubaza ibibazo bikomeye bijyanye n’ubuzima babayemo.
Umuhanzi Aime Uwimana uririmba indirimbo zahimbiwe Imana avuga ko ahuye na Yesu Kristo imbona nkubone atamwakiriza ibibazo ahubwo yamushimira ibyo urukundo rwe, imbabazi ndetse n’imbaraga z’uwo mwami Yesu.
Uwimana aganira na Ubugingo.com, yagize ati”namushimira uburyo ankunda nuko anyakira kuruta uko undi muntu yanyakira” mu gusobanura ayo magambo, yavuze ko Yesu Kristo ari we wenyine ubasha kumwihanganira akamwakira niyo yaba yakoze amakosa akomeye mu gihe nta wundi muntu wamwakira nkuko Yesu abikora. Avuga ko hari n’igihe abona yakoze amakosa akaba yakwiyirukana ngo ave muri Yesu ariko Yesu nta bimwemerere kubera urukundo amukunda ahubwo akamubabarira mu buryo we abona nta wundi wabikora utari Yesu Kristo.
Aime Uwimana agaragaza ko igihe yumva yisuzuguye, nta kibuza Yesu Kristo kumwubaha.
Uyu muhanzi asanga Yesu Kristo amakunda kurusha uko we yikunda, yagize ati” mpuye nawe namushimira ko ankunda, kuko iyo ngeze mu bihe binteye ubwoba aba ari kumwe nanjye, mu magambo make navuga ko ariwe ugize ubuzima bwanjye muri rusange.” Agendeye kukuba Yesu Kristo ariwe ugize ubuzima bwe, asanga ariyo mpamvu igihe baba babonanye ntacya mubuza ku mushimira.
Ese wowe uhuye na Yesu wamubwira iki? Wabamushimira kuri byo byose agukorera mu buzima bwawe cyangwa wamuhata ibibazo kubera ibitarakugendekeye nkuko wabyifuzaga mu buzima bwawe? Twige gushimira Imana ku gato no ku kanini kuko no kuba duhumeka dukwiye kubishimira Imana yacu.
Ubugingo.com


text:
sam.
16
juil.
2011
ISOMO RYA MBERE
Igitabo cy’Iyimukamisiri (Iyim 19, 1-2.9-11.16-20)
1Mu kwezi kwa gatatu nyuma y’aho Abayisraheli baviriye mu Misiri, uwo munsi nyine bagera mu butayu bwa Sinayi. 2Bari bahagurutse i Refidimu, bataha mu butayu bwa Sinayi, nuko baca ingando muri ubwo butayu. Israheli ica ingando aho ngaho, hateganye n’umusozi. 9Uhoraho abwira Musa ati « Dore ngiye kugusanga ndi mu gicu kibuditse, kugira ngo imbaga ishobore kumva uko nzaba mvugana nawe, kandi nawe ubwawe bashobore kukwizera ubudatezuka.» Nuko Musa amenyesha Uhoraho igisubizo cy’imbaga. 10Uhoraho abwira Musa ati « Genda usange rubanda maze ubatunganye none n’ejo; bamese imyambaro yabo. 11Bazabe biteguye ku munsi wa gatatu, kuko ku munsi wa gatatu nyine ari bwo Uhoraho azamanukira ku musozi wa Sinayi imbaga yose ibyirebera.»
16Ku munsi wa gatatu bugicya, inkuba zirahinda ; imirabyo irarabya, igicu kirabudika hejuru y’umusozi, n’ijwi ry’impanda rirororna cyane ; maze imbaga yose aho iri mu ngando iradagadwa. 17Musa asohora imbaga mu ngando ngo basanganire Imana, maze bahagarara munsi y’umusozi. 18Umusozi wa Sinayi wose wacucumukaga umwotsi, kuko Uhoraho yari yawumanukiyeho mu muriro; umwotsi wawo wacucumukaga nk’uw’itanura, n’umusozi wose ukanyeganyega bikomeye. 19Imyoromo y’impanda igenda irushaho gusakabaka : Musa yaravugaga, maze Imana ikamusubirisha imyoromo y’inkuba. 20Uhoraho rero amanukira ku musozi wa Sinayi, mu mpinga yawo, maze Uhoraho ahamagara Musa ngo aze mu mpinga y’umusozi; nuko Musa azamuka umusozi.
INDIRIMBO (Daniyeli 3, 52, 53, 54, 55a, 55b, 56)
Inyik/ Himbazwa kandi uratwe iteka ryose !
Singizwa Nyagasani, Mana y’abasekuruza bacu :
Inyik/ Himbazwa kandi uratwe iteka ryose !
Nihasingizwe izina ryawe ritagatifu ryuje ikuzo:
Inyik/ Himbazwa kandi uratwe iteka ryose !
Singirizwa mu Ngoro y’ikuzo ryawe ritagatifu:
Inyik/ Himbazwa kandi uratwe iteka ryose !
Singirizwa ku ntebe yawe y’ubwami:
Inyik/ Himbazwa kandi uratwe iteka ryose !
Singizwa, wowe umenya iby’ikuzimu :
Inyik/ Himbazwa kandi uratwe iteka ryose !
Singizwa wowe utetse ku bakerubimu:
Inyik/ Himbazwa kandi uratwe iteka ryose !
Singirizwa mu bushorishori bw’ijuru:
Inyik/ Himbazwa kandi uratwe iteka ryose !
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi,
amabanga y’Ingoma y’ijuru.
Alleluya.
IVANJILI
+ Matayo (Mt 13, 10-17)
Muri icyo gihe, 10abigishwa begera Yezu baramubaza bati «Igituma ubabwira mu migani ni iki ?» 11Arabasubiza ati «Mwebweho mwahawe kumenya amabanga y’Ingoma y’ijuru ; naho bo ntibabihawe. 12Kuko ufite byinshi ari we uzongererwa agakungahara; naho ufite bike, n’icyo yari afite bazakimwaka. 13Ni cyo kintera kubabwirira mu migani, kuko bareba ntibabone, batega amatwi ntibumve kandi ntibasobanukirwe. 14Bityo ubuhanuzi bwa Izayi bubuzurizwaho, ngo « Kumva muzumva, ariko ntimuzasobanukirwa ; kureba muzareba, ariko ntimuzabona. 15Kuko umutima w’uwo muryango unangiye, bipfutse amatwi bahunza n’amaso bagira ngo batabona, bagira ngo batumva, bagira ngo umutima wabo udasobanukirwa, bakisubiraho nkabakiza !’ 16Mwebweho, amaso yanyu arahirwa kuko abona, n’amatwi yanyu arahirwa kuko yumva. 17Ndababwira ukuri : abahanuzi benshi n’intungane nyinshi bifuje kubona ibyo muruzi ntibabibona, kumva ibyo mwumva ntibabyumva ! »


text:
Abasaga 200 ni bo bari bitabiriye iri torero ryamaze icyumweru kimwe, kuva ku wa 17 kugeza ku wa 23 Ugushyingo 2016, i Nkumba mu Karere ka Burera.
Minisitiri Kaboneka yavuze ko impamvu ya Ndi Umunyarwanda ari uguharanira kugarura agaciro “twatakaje”, ubwo abanyarwanda bicaga abandi muri Jenoside yakorewe Abatutsi mu 1994.
Yagize ati “Impamvu twigisha Ndi Umunyarwanda ni uko twatakaje ubunyarwanda kandi ntawe bitagizeho ingaruka mbi, ibi bigomba no kurenga kuba umunyarwanda ahubwo bikagera ku kuba umunyafurika. Aha ni ho hari agaciro twatakaje dukwiye guharanira.”
Yakomeje abasaba kurushaho kwita kubo bakorera kuko iterambere ry’abo bakorera ari ryo ribaraje ishinga.
Ati “Imiryango itari iya leta na leta twese tugomba kugira icyerekezo kimwe kireba ku muturage, twese tumuhurijeho ubushobozi bwacu yava mu bibazo agatera imbere.”
Bamwe mu bitabiriye iri torero bemeza ko babonye umwanya mwiza wo gucengera amateka y’u Rwanda no kubona ahari ibibazo kandi ko biteguye gufasha abanyarwanda kubivamo hadategerejwe akimuhana.
Rulinda Innocent yagize ati “Muri iri torero twahigiye indangagaciro zizatuma turushaho guteza imbere abanyarwanda, hari ubwo twakoraga tudashyize hamwe imbaraga; icyo ni cyo tugomba gukosora kandi igenamigambi ryacu rigashingira ku muturage.”
Mujawingoma Murigo Zipola yavuze ko “Mu muco nyarwanda hahozeho imiryango itari iya leta, ingamba dukuye hano ni ugukora neza kandi mu nyungu z’abaturage, twabonye amateka y’u Rwanda aho rwavuye n’aho rugeze dusanga turi abantu badasanzwe tugomba no gukora ibidasanzwe dukoresha ubushobozi dufite kugira ngo tuzamure abanyarwanda ntawe urebye ku nyungu ze bwite.”
Iri torero ry’imiryango itari iya leta ryatorejwemo impamyabigwi 216 ryari rifite insanganyamatsiko igira iti “Dukorere mu miryango itari iya leta twimakaza ishyaka ryo gukunda u Rwanda.”


text:
Rusizi: Abashoramari bagiye gufashwa gukora imishinga migari
I&M Bank Ltd iravuga ko yiteguye gufasha abashoramari mu karere ka Rusizi kugira ngo babashe gukora imishinga migari itarabona abayikora.
Ubuyobozi bw’iyi Bank buvuga ko bwiteguye korohereza abashoramari b’Akarere ka Rusizi kugirango babashe kwiteza imbere banateza akarere kabo imbere mu buryo bw’imyubakire.
Nyirindekwe Callixte ushinzwe abikorera baciriritse muri I&M Bank Ltd avuga ko ubuyobozi bw’akarere bwabagaragarije imishinga iri muri aka karere itarakorwa mu rwego rwo kugira ngo borohereze abashoramari kubona amafaranga kugirango biteze imbere ndetse n’akarere.
Ati” Muri gahunda zitugenza tubonana n’abakiriya bacu hanyuma tukabonana n’abayobozi b’akarere batugaragarije imishinga iri muri aka karere kubaka amazu aciriritse ntabwo ari ibintu bikomeye umushinga ukozwe n’abantu baha bakegera bank tugakorana twafatanya kuwukora.”
Umuyobozi w’Akarere ka Rusizi Harerimana Frederic avuga ko baguze ubutaka mu mujyi bwa miriyoni ijana bwo kubakaho amazu aciriritse ariko ngo hashize amezi 6 nta n’umwe wari wasaba ubwo butaka aha nawe akaba avuga ko biteguye korohereza abifuza kubukoreraho.
Ati” kubaka amazu aciriritse ntabandi bazabikora atari mwe , twaguze ubutaka bwa Miriyoni ijana turashaka umushoramari tubuhereza akubakaho amazu aciritse tumaze amaze 6 ntiturabona numwe, ntabwo aribyo ko amahirwe dufite ajyanwa n’abandi.”
Bamwe mu bashoramari bo mu Karere ka Rusizi bakorana n’amabanki bavuga ko kudatinyuka kwaka inguzanyo no kutishyira hamwe aribyo bibazitira mu kubaka akarere kabo ariko kuba basobanuriwe uburyo bashobora koroherezwa ngo bagiye kwishyira hamwe bagana amabanki kugirango abaguze.
Sibomana cyprien avuga ko benshi mu bakorana n’ibigo by’imari bitinya mu kwaka inguzanyo ariko ngo ibisobanuro bahawe n’ubuyobozi bw’akarere kimwe n’abayobozi b’amabanki bwo kuborohereza kugera ku bikorwa bifuza ngo bizatuma bishira hamwe bityo bake inguzanyo zo kwiteza imbere.
Ati” Ni ukwegera ubuyobozi abantu ntitwitinye tugashora amafaranga mu mishinga ihari twifashishije amabanki kugirango twiteze imbere.”
Iyi banki yageze mu karere ka Rusizi mbere y’izindi ifite ifite abakiriya 1000 ikaba ifite intego yo kubongera .


text:
Uru rubyiruko ngo rwirara mu mirima y’abaturage rukiba ibirayi bihinzemo
Mu gihe bamwe mu baturage batuye mu karere ka Nyabihu, mu murenge wa Karago, bavuga ko bugarijwe n’insoresore zirirwa zibibira imyaka baba bahinze mu mirima, uru rubyiruko na rwo rwiyemerera rudashidikanya ko iyi myaka ruyiba bitewe n’ikibazo cy’ubushomeri kirwugarije.
Bamwe mu baturage batuye uyu murenge baganiriye na Makuruki.rw, bavuga ko bataye ingufu nyinshi mu guhinga imyaka itandukanye yiganjemo ibirayi, gusa ngo nyuma byaje kwibasirwa n’umwuzure kuburyo babashije kurokara bike.
Gusa bavuga ko n’ibyo bike barokoye ngo bari kubihebesha amaso bitewe n’insoresore z’urubyiruko ngo zitagira icyo zikora zitwikira ijoro zikajya mu mirima yabo zikabiba ibirayi zikabigurisha.
Umwe muri aba baturage agira ati:” Ubujura bwo ni bwose n’utwo umuntu yejeje ujya kubona ukabona umuntu w’umujura aragiye wamujya ku murenge bakarara bamurekuye kandi wararushye uhinga, ushyiramo ifumbire.”
Undi na we agira ati: “Ushobora guhinga undi muntu akirirwa ku muhanda yifashe mu mifuka, ejo mu gahurira mu kabari ari kunywa inzoga nziza yaguciye inyuma yagiye kubyiba.”
Bamwe mu bashyirwa mu majwi ku kuba ari bo bihishe inyuma y’ubu bujura bw’imyaka y’aba baturage ahanini biganjemo urubyiruko rutagize amahirwe yo kwiga rwirirwa rwicaye mu isantere y’ahitwa Busoro y’Abasinga, biyemerera ko ari bo biba iyi myaka ariko ngo ahanini bakaba babiterwa n’ubushomeri bubugarije.
Umwe muri bo agira at: “ Nk’ibi bavuga by’ubushomeri, cyane cyane inkunga Leta yoherereza abaturage yagera nko mu mudugudu bakareba umuntu wishoboye bakaba ari we bayiha kandi nkanjye w’umusore nta cyo mfite bakayindenzaho, ubwo rero nta kuntu nabwirirwa umuturage yihingiye ikinyomoro hariya ntagenda ngo ngisarure ngo ni ubujura kuko najye nta bwo mba niyanze, cyangwa ngo babe bahinga uturayi ngo mbe ntajya kudusarura kugira ngo mbone rikeye.
Ubuyobozi bw’uyu murenge bwo bukaba buvuga ko bwakajije ingamba zo guhangana n’aba bajura, aho ngo uru rubyiruko rwanga gukora ibiruteza imbere rukishora mu bujura, ngo rurafatwa rukajyanwa mu kigo ngororamuco giherereye muri uyu murenge.
Uwamahoro Alice, Umunyamabanga Nshingwabikorwa w’umurenge wa Karago aganira na Makuruki.rw yagize ati: “Ntabwo ari uko babuze akazi, umuntu yiba bitewe n’ingeso yifitiye, ashobora no kuba atari ingeso yifitiye akajya kwiba kuko yabiramukiye nyine. Kuba rero yagiye kwiba ni uko atagiye gushaka akazi, mu mirima barakora ukajya guhingira umuntu ugacyura 1000, ukaza ku murenge ukahaharura cyangwa ugasaba n’akazi mu byayi, dukenera abantu basoroma icyayi. Abo ngabo ahubwo tubafata nk’inzererezi, dukora umukwabo abantu badakora turabazi birirwa bashyize amaboko mu mifuka twebwe tubajyana mu kigo ngororamuco.”
Gusa uru rubyiruko rugaragaza ikibazo cyo kuba nta byangombwa rugira (indangamuntu) bituma bafatwa nk’inzererezi, bityo bagasaba ubuyobozi kujya buborohereza mu kubaha ibyangombwa kugira ngo babashe kujya gushakira akazi ahandi.
Claver Nyirindekwe
MAKURUKI.RW


text:
ADEPR: Abarangije mu ishuri rya Bibiliya (IBKI) bagera kuri 24 bahawe impamyabushubozi
Ishuri ry’itorero rya Pentekoti ryo mu Rwanda (ADEPR) ryigisha ibya Bibiliya IBKI (Institut Biblique de Kigali) ryatanze impamyabushobozi zo ku rwego rwa A2, abarangije bagera kuri 24.
Iki gikorwa cyabaye kuri uyu wa gatanu tariki ya 06/11/2015 cyabereye aho iri shuri risanzwe rikorera mu Kiyovu, mu karere ka Nyarugenge ari naho umudugudu wa ADEPR-Kiyovu wubatse.
Uyu muhango kandi wanitabiriwe n’umushumba wa ADEPR-Ururembo rw’Umujyi wa Kigali Rev,Past Emmanuel Rurangirwa kimwe n’abandi bashumba mu nzego zitandukanye za ADEPR, hamwe n’abarangije kwiga muri iri shuri mu myaka yatambutse.
Rev.Past Alphane wanabaye umuyobozi w’iri shuri, mu ijambo ry’Imana yagejeje kun bitabiriye uyu muhango, yibukije abarangije muri iri shuri ko ubumenyi bahawe atari ubwo kwicarana, ahubwo ko bakwiye kububyaza umusaruro bakabugeza ku bandi.
Yifashishije ijambo ry’Imana yagize ati ’’Ibyo wanyumvanye ubyigishe abantu bo kwizerwa bazabasha kubyigisha abandi.’’ 2 Tomoteyo 2:2
Yakomeje agira ati ’isi ya none ikeneye ubwenge buva ku Mana. Ati ’’isi ikeneye ubwenge buva ku Mana kuko hari ubumenyi budasanzwe ku isi ariko hakenewe ubwenge bw’ukuri burimo kubaha Imana.’’
Past. Alphane yibukije ko kujyana ubutumwa bwiza mu isi ya none bisaba kuba warize, atanga urugero ko mu gihugu cy’Uburusiya wagombaga kuba uzi gukora amasaha kuko bayakundaga ariko ugiye kubwiriza gusa ntawari kukumva.
Mu izina ry’ubuyobozi bwa ADEPR, Rev.Past Rurangirwa yongeye gushima ubuyobozi bw’iri shuri kuko umusanzu waryo wigaragaza mu kubaka itorero rya ADEPR, ashimira abarirangijemo anabasaba kujya gushyira mu bikorwa ibyo bize. Ati ’’ Kubona iyi Diplome ni kimwe ariko kandi kuyikoresha ni ikindi.’’
Umuyobozi w’iri shuri Pasteur Nyiringabo Manasse yagarutse ku mavu n’amavuko y’iri shuri ndetse n’ibikorwa bitandukanye byaryo, kimwe n’umusanzu waryo mu kubaka umurimo w’Imana matorero atandukanye by’umwihariko mu itorero rya ADEPR.
Past. Manase kandi yasabye ubuyobozi bw’itorero gufasha abarangije muri iri shuri kugeza amazina yabo mu kigo cy’igihugu cy’uburezi REB kugira ngo babone uko bakora ikizamini cya Leta ku buryo buboroheye.
Tubibutse ko muri iri shuri badatangamo ubumenyi kuri Bibiliya gusa, ahubwo bigisha n’amasomo asanzwe afasha abaharangije gukora ibizami bisoza amashuri yisumbuye mu ishami rya HEG ( History, Economy and Geography).
Hamwe kandi no kwifatanya n’itorero rya ADEPR mu kwizihiza isabukuru y’imyaka 75 rimaze ritangiye umurimo w’Imana, ishuri rya IBKI naryo nka rimwe mu mashami agize ibikorwa bitandukanye bya ADEPR ryizihije isabukuru y’imyaka 12 rimaze ritangiye.
Nubwo iri shuri ari iry’itorero rya ADEPR ryakira abantu baturutse mu matorero atandukanye mu rwego rwo gutanga umusanzu mu kungura ubumenyi ababishaka ku bya Bibiliya.
Iri shuri ryatangiye tariki 17/07/2004, ritangirana abanyeshuri 49, ubu rikaba rifite abagera kuri 89 biga buri munsi. Naho shuri abamaze gusoza muri ryo bakaba 179 mu byiciro birindwi, ubu batanga umusanzu wabo mu mirimo itandukanye y’itorero, aho bamwe bafite inshingano y’ubushumba no kuba abakuru b’itorero hirya no hino mu gihugu.


text:
Hondurasi
Hondurasi cyangwa Repubulika ya Hondurasi ni igihugu cyo muri Amerika yo hagati gifite ubuso bungana na km2 112 492 ndetse n’abaturage bagera kuri 7.792.854. Abaturage bacyo ni ubwoko bw’Abamestizos bagera kuri 98%, na ba kavukire bagera kuri 7% (ari bo Abamisikitos, Abapech, Abajikakis, ndetse n’Abarenkas) n’abirabura bagera kuri 2% ; ndetse n’abera bagera kuri 1%. Ururimi rukoreshwa muri rusange ni Icyesipanyole, nkuko hari n’izindi ndimi za kavukire. Idini ikomeye cyane ni iya Gaturika y’i Roma 85%, hagakurikiraho 10%, n’utundi tutsiko natwo tugize 5%.
Ubutumwa bw’Ivugurura bwageze muri Hondurasi mu mwaka 1960 ari na bwo mwene data Silivestre Cabanillas ndetse n’abandi babwiririshaga ubutumwa ibitabo bahatangizaga uwo murimo. Mu mwaka wa 1963 itorero ryahawe ibyangombwa n’ubuyobozi bwa Leta yaho, kandi uhereye ubwo, ni bwo Honduras yahindutse umubibyi w’imbuto muri Amerika yo hagati yose.


text:
ven.
17
févr.
2012
ISOMO RYA MBERE
Ibaruwa ya Mutagatifu Yakobo Intumwa (Yak 5, 1-6)
1Mwebwe abakungu nimurire, muboroge kubera amakuba abategereje! 2Ubukungu bwanyu bwaraboze, imyambaro yanyu yaramunzwe; 3zahabu yanyu na feza byaguye ingese, kandi iyo ngese ni yo izabashinja, ikazatwika imibiri yanyu nk’umuriro. Ngaho mwihunikiye ubukungu muri iyi minsi y’indunduro! 4Umushahara w’abakozi basaruye imyaka mu mirima yanyu mwarawubahuguje, none ngaha uravuza induru kandi n’imiborogo y’abo bakozi yageze mu matwi ya Nyagasani Umutegetsi w’ingabo. 5Kuri iyi si mwibereyeho mu murengwe no mu byishimo, kandi ku munsi batotezaga intungane ntimwaretse kugwa ivutu. 6Mwaciriye urubanza rubi intungane maze murayica, nyamara itabarwanyije.
ZABURI Zab 49 (48),17-18,19-20, 14-15b, 15d-16
Inyik/ Hahirwa abakene ku mutima,
Kuko Ingoma y’ijuru ari iyabo.
Ntibikagukange rero nubona umuntu abaye umukire,
N’ubwamamare bwe bukagenda bwiyongera;
Kuko umunsi yapfuye nta na kimwe azajyana ikuzimu,
N’icyubahiro yari afite ntazakimanukana iyo ngiyo.
Akiriho yajyaga yirya icyara, akishimagiza,
ati « Dore barakurata, kuko byose byaguhiriye!»
Nyamara ntazabura kujya aho abakurambere be bagiye,
Bo batazongera kubona izuba ukundi!
Ngayo amaherezo y’abiyemera,
n’ay’abanyurwa n’ibyo bivugaho.
Babyagiye ikuzimu nk’intama mu gikumba;
Nyirarupfu akaba ari we ubashorera abajyana mu rwuri.
Isura bahoranye izayokera ikuzimu,
bazabe ari ho batura iteka.
Naho jyewe, Imana yiyemeje kundokora,
No kungobotora ku ngoyi z’ikuzimu!
IBANGONDIRIMBO RIBANZIRIZA IVANJILI (1Tes 2, 13)
Alleluya Alleluya.
Nitwakire Ijambo ry’Imana: nta bwo ari ijambo ry’abantu,
Ahubwo ni Imana ubwayo ituvugisha.
Alleluya.
IVANJILI
+ Mariko (Mk 9, 41-50)
Muri icyo gihe, Yezu abwira abigishwa be ati 41«Umuntu wese uzabaha ikirahuri cy’amazi yo kunywa abitewe n’uko muri aba Kristu, ndababwira ukuri, ntazabura igihembo cye. 42Ariko nihagira ugusha mu cyaha umwe muri aba bato bemera ikimukwiye ni uko bamuhambira ku ijosi urusyo rusheshwa n’indogobe, bakamuroha mu nyanja. 43Niba ikiganza cyawe kigutera gukora icyaha, ugice, kuko ikiruta ari ukwinjirana akanimfu mu bugingo, 44aho kujyana ibiganza byawe byombi mu nyenga y’umuriro utazima. 45Niba ikirenge cyawe kigutera gukora icyaha, ugice, kuko ikiruta ari ukwinjira mu bugingo ucumbagira, 46aho kurohwa munyenga ufite ibirenge byawe byombi. 47Niba ijisho ryawe rigutera gukora icyaha, rinoboremo; kuko ikiruta ari uko wakwinjirana rimwe mu Ngoma y’Imana, aho kwinjirana yombi mu nyenga, 48aho urunyo rudapfa, n’umuriro ntuzime. 49Ahubwo buri wese ajye asukurwa n’umunyu n’umuriro. 50Umunyu ufite akamaro; ariko iyo ukayutse, mwawusubiza mute uburyohe bwawo? Nimwigiremo umunyu kandi mubane mu mahoro.»


text:
Muri Nigeria, umuganga yakoze ubukwe gusa nyuma yo kubona ikanzu umugore yaje yambaye ikamwongerera ubwiza ku buryo budasanzwe, umugabo yahise yongerera ingano y’inkwano bari bavuganye na Sebukwe.
Nkeiruka Mkparu, ni umuganga mu bitaro bya Pediatrician, akaba yararangirije muri Leta Zunze Ubumwe za Amerika, Kaminuza ya Dyton muri Leta ya Ohio, yatunguye abantu ubwo yashyiraga hanze amafoto yo ku munsi w’ubukwe bwabo, akandikaho amagambo agaragaza gutungurwa yagize ubwo yabonaga uko umugore we yaje yambaye.
Mu magambo yaherekeje amafoto ku rubuga rwe rwa Instagram, Mkparu yagize ati:“ Nkibona ikanzu umugore wanjye yaje yambaye ku munsi w’ubukwe bwacu, nahise niyemeza kongera inkwano bari banshiye kuko umukobwa yari afite ubwiza budashidikanywaho, mu rwego rwo gushimira umuryango ko bampaye umugore mwiza.”


text:
Nyamasheke: Bibwiraga ko banki ziyobokwa n’abakire gusa
Bamwe mu rubyiruko rwo mu karere ka Nyamasheke bavuga ko bibwiraga ko banki ziyobokwa n’abantu bafite amafaranga menshi bakumva ko nta mpamvu yo kuzigana kubera ko bataragera ku bushobozi bukomeye.
Nyuma yo gusobanurirwa n’abayobozi b’ibigo by’imari bikorera mu karere ka Nyamasheke bakababwira ibyiza byo gukorana n’ibigo by’imari, uru rubyiruko ruratangaza ko rwamaze gutinyuka ndetse ngo bagiye gutangira gukorana n’ibigo by’imari mu guteza imbere ubumenyi bagiye bakura mu kigo cy’urubyiruko.
Ibi byabaye mu kiganiro cyahuje urubyiruko n’abayobozi b’ibigo by’imari bikorera muri Nyamasheke ndetse n’ikigega cyishingira imishinga, BDF ku bufatanye n’umushinga dot Rwanda, tariki ya 21 Kanama 2014.
Tuyisenge Jean Bosco avuga ko yari asanganywe umushinga wo kwagura ubucuruzi bwe bujyanye n’inzu ye y’umuziki (recording studio) nyamara ngo byari byaramugoye gutinyuka ibigo by’imari kuko nta makuru menshi yari abifiteho nyamara nyuma y’ibiganiro bagiranye agiye kuwunonosora hanyuma asabe inguzanyo.
Yagize ati “mfite umushinga mwiza nari ntaranonosora neza ariko kuri ubu namaze kumenya aho nawucisha ukihuta kandi nkabasha gukorana n’ibigo by’imari kandi ntibinsabe ibintu byinshi”.
Twahirwa Toussaint Tharcisse, ni Admin muri BDF ya Nyamasheke, yabwiye urubyiruko kubyaza amahirwe rufite ntirwiteshe kwishingirwa mu kigega cyabegereye cya BDF, bakabasha gushyira inzozi zabo mu ngiro.
Yagize ati “twasabye uru rubyiruko gutinyuka bakanonosora imishinga yabo, bakava mu myumvire y’uko banki ari iz’abakire, bakabyaza amahirwe bafite y’uko tubishingira kugera kuri 75%, bityo bagakomeza gutera imbere bashyira mu bikorwa inzozi zabo”.
Umuhuzabikorwa w’ikigo cy’urubyiruko cya Nyamasheke, Ndanga Janvier, yavuze ko iyi ari gahunda iki kigo cyihaye yo guha urubyiruko ubushobozi bwo kwikura mu bukene ubumenyi bahakuye bakabubyaza umusaruro bakabasha gukora ku mafaranga bisunze ibigo by’imari.
Agize ati “ntibikwiye ko hari urubyiruko rwagira ubumenyi rukabura uko rwiteza imbere kandi hari uburyo bashobora kubona amafaranga bagakora bakivana mu bukene, uretse no kubatinyura gukorana n’amabanki, turanabaherekeza tukabagira inama tubafasha gushyira mu bikorwa imishinga yabo”.
kuri uyu munsi rumwe mu rubyiruko rwari rwazanye bimwe mu bikorwa rwabashije kugeraho birimo bamwe bacuruza isambaza mu gihe abandi bakora imigati n’amandazi bakayagurisha.


text:
Bamwe mu bagabo bo mu murenge wa Karambi mu karere ka Nyamasheke baravuga ko barambiwe inkoni bahora bakubitwa n’abagore babo.
Bamwe muri aba bagabo bavuga ko birirwa mu misozi batari kumwe n’abagore babo, bwakwira bakibaza aho bataha bikabayobera, bagasaba ko ihame ry’uburinganire n’ubwuzuzanye ryakongera kwigishwa neza mu baturage, aba bagore bakamenya ko umugabo atari uwo guhozwa ku nkoni.
Ubwo Imvaho Nshya yaganiraga na bamwe mu bagore n’abagabo bo muri uyu murenge, bose bahurije ku makimbirane yo mu ngo agenda yiyongera cyane.
Aba baturage bagaragaje ko amakimbirane yo mu ngo agenda ahindura isura, aho n’abagabo basigaye bataka gukubitwa n’abagore bafatanyije n’abana babo, abandi bakabura uko bagira bakahukana bakagaruka mu ngo hashize igihe, hakaba abatekereza kwiyahura bakanabigerageza, n’abata ingo burundu bagatorongera bitewe n’abagore babahoza ku nkeke.
Umugabo umwe utuye mu mudugudu wa Gaseke, mu kagari ka Kabuga yagize ati “Gukubitwa kw’abagabo ino twabigize ibisanzwe kuko nk’ubu mu minsi ishize umugore yankubise umwase mu mutwe barinda kunjyana kwa muganga kandi ibyo twapfaga ntibyari gutuma ankubita uwo mwase.
Twapfaga ngo ko nagurishije inka nkagura into kuri yo kandi njye numva ibyo nakoze byari byo kuko iyo nari naguze yari nziza kuri iyo ariko yarankomerekeje.Ubwo rero ndumva iki ari ikibazo gikomeye cyane gikeneye impuguro naho ubundi abagabo b’ino tumerewe nabi.”
Ushinzwe umutekano mu mudugudu wa Munini muri aka kagari, Twamugira Jean, yabwiye Imvaho Nshya ko amakimbirane yo mu ngo muri uyu murenge ahari cyane, abagabo bahohoterwa, abahozwa ku nkeke, cyane cyane abakubitwa, bigaterwa no kutumva neza ihame ry’uburinganire n’ubwuzuzanye.
Yasobanuye ko hari bamwe mu bagore babwira abagabo ko nibabakoraho Polisi ihita ibatambikana bigatuma abagabo basa n’aho bumva nta gaciro bagifite mu ngo, bamwe bagahitamo kwahukana.
Yagize ati “Ni ikibazo gikomeye cyane kuko hari abagore usanga bahora mu nzoga bameze nk’abananiye abagabo, bataha bagateza ingorane mu ngo zirimo n’uko gukubita abagabo, ari bwo usanga abagabo bamwe bahora bacecetse bwacya ukumva ngo biyahuye cyangwa batorongeye bagiye.
Tukaba twarabihagurukiye dukoresheje umugoroba w’ababyeyi n’amadini, kugira ngo turebe ko umuryango wasubirana ubusugire bwawo abantu ntibahore mu makimbirane.”
Umuyobozi w’aka karere wungirije ushinzwe imibereho myiza y’abaturage, Mukamana Claudette, avuga ko amakimbirane yo mu ngo yahagurukiwe binyuze mu bukangurambaga, abenshi bakaba bapfa imitungo, gucana inyuma cyangwa ibindi bibazo.
Akaba yizeza ko abagore bakubita abagabo bakaba bazegerwa bakigishwa kugira ngo iyi ngeso icike burundu muri aka karere.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Kwiringira Uwiteka.
KWIRINGIRA UWITEKA
Amagambo y’Uwiteka ni itegeko. Itegeko rivaho iyo haje irindi ririsimbura. Itegeko rigira imbaraga zisumba uwarishyizeho. N’iyo waba ari wowe warishyizeho, iyo ushatse kurica ku ruhande, rirakurega, wabona utarishoboye ukarihindura. Yesu yaduhaye iri tegeko, kandi riracyariho na bugingo nubu, nta ryarisimbuye.
Yeremiya 17 :5-8
5.Uku ni ko Uwiteka avuga ati “Havumwe umuntu wiringira undi muntu akishima amaboko ye, mu mutima we akimūra Uwiteka. 6Azaba ameze nk’inkokōre yo mu butayu, kandi icyiza nikiza ntazakibona, ahubwo azatura ku gasi ko mu butayu, mu gihugu cy’ubukūna kidatuwemo. 7“Hahirwa umuntu wizera Uwiteka, Uwiteka akamubera ibyiringiro. 8 Kuko azahwana n’igiti cyatewe hafi y’amazi gishorera imizi mu mugezi. Ntikizatinya amapfa nacana, ahubwo ikibabi cyacyo kizahorana itoto, ntikizita ku mwaka wacanyemo amapfa kandi ntikizareka kwera imbuto zacyo.”
Muri iyi nkuru havugwamo abantu babiri : Uwimuye Imana n’uyiringira. Uyu wimuye Imana, mbere yari afite Uwiteka mu mutima akaba ariwe yiringira, haje undi muntu, aramwiringira, bituma Imana yimuka. Ababwaho n’umuvumo kandi ni umuvumo ukora.
Imana, iyo uyemereye ibana nawe, iyo uyimuye nabwo iragenda. Nubwo bimeze gutyo, igira iti mpagaze ku rugi ndakomanga, nukingura nzinjira, tubane. Yesu akongera ati, munyigireho kuko ndi umugwaneza.
Kuri uyu muntu wa kabiri wiringira Imana, kuri we amapfa nubwo yacana, ntatinya. Nyamara ubusanzwe nta wabuza amapfa kumugeraho, iyo aje agera kuri buri wese. Igitangaje ni uko mu gihe nk’icyo haboneka igiti gifite itoto. Mu bihugu byateye imbere abantu baho bafata ibyemezo vuba bagahita babikora ; mu bantu babanaga, habaho ikibazo, bagatandukana burundu, si uko abasazana bataba bahuye nabyo.
Twe tuvoma mu ijuru (Abaheburayo 6:18-20)
...19 Ibyo byiringiro tubifite nk’igitsika umutima gikomeye kandi gishikamye, cyinjira hirya y’umwenda ukingiriza Ahera cyane, 20 aho Yesu yatwinjiriye atubanjirije, ...
Mu mpaka z’abantu barahira ubaruta, Imana nayo yarirahiye kuri uku kuri kwayo ko, mu bayitegereza ntawe uzakorwa n’isoni.
Igiti cyose kivoma hejuru no hasi : hejuru kihakura imirasire y’izuba n’umwuka gihumeka, kikavoma kandi no mu mizi. Iyo amapfa ateye kiba kigomba kumanura imizi hasi cyane, kikavomayo amazi.
Iyo umuntu yiringiye abantu ni nk’ikirere, hari igihe kiba cyiza cyangwa kigahinduka. Nyamara iyo wiringiye Imana, bikubera igitsikamutima. Ni nk’ubwato ku nkombe, nubwo haba imiyaga, bubuzwa guteraganwa nayo n’uko butsitse. Natwe iyo migozi ni ibyiringiro dufite mu Mana, niyo mizi ituma tutanyeganyezwa n’ikintu icyo aricyo cyose.
Tuvane amaso ku bantu, kuko ntawabyawe n’umugore ukomera cyangwa urama igihe cyose ; tububahe, ariko ntitubiringire ngo twimure Imana. Imana ntihemuka. Muri uru rugendo, tugomba kumenya ibyo abantu bashoboye, tumenye Satani ariko tumenye n’Imana. Kuko Imana ishaka ko tuyiringira byimazeyo, iyo utarayimenya ikwigisha abantu !
Umuntu yakwiringira umubiri, ubutunzi, abakomeye... Ariko ndabinginga ngo mwiringire Uwiteka, niwe utadusiga, idutabara byanze.
Muri uyu mwaka urangira, imbere hari amapfa, kandi ntawe azatinya, tugire isumbwe ko turi abakrisito, bijye bitwibagiza ibyago byose. Ntuvane ibyiringiro ku Mana. Mu biduteye ubwoba byose, twe kuyivanaho ibyiringiro.
Yobu yaravuze ngo azinjirana ibyiringiro mu kuzimu. Niwiringira abantu uzakorwa n’isoni. Daniel na bagenzi be i Babuloni, umwami yarababwiye ngo niyihe mana izabankiza, baravuga bati yadukiza itadukiza, turacyayiringiye.
Amen
Pasitori UWAMBAJE Emmanuel


text:
Abaturage bavuga ko ibi bibazo bahuye nabyo nyuma y’aho guhera 2014, imyumbati yabo bakuragamo ifu nziza bita “iya Gitarama”, yibasiwe n’indwara ya Kabore.
Bahamya ko ubu basigaye bahaha ifu mbi. Bamwe bakavuga ko ituruka muri Tanzaniya, ku buryo uyihashye iyo agiye kuyarika itema (ubugari ntibufatane, bukamera nk’igikoma).
Kubera ububi bw’iyi fu, usanga buri gace gafite izina karihaye. Bamwe bagaragaza ko ari ugupfa kurya gusa, abandi bashimira Imana kuko ngo iyo bataza kuyigira, ubuzima bwabo buba buri habi.
Abo mu murenge wa Ruhango ndetse n’indi miremnge bahana imbibi, iyi fu bayita “Manawarakoze”, bakavuga ko impamvu bayise iri izina, ari uko yabagobotse kuko ariyo ishobora kugurwa amafaranga make; nkuko Mukamuvara Atanasie abosobanura.
Agira ati “Twayise Manawarakoze, kuko iyo tutayibona nta kundi twari kubaho. Yego nubwo ari mbi, ariko upfa kuyikinga abana mu maso bakaryama, ariko hari nabatabasha kuyihahira da. Rwose mudutabarize hagire igikorwa kuko tubayeho nabi”.
Abatuye umurenge wa Mbuye, bo bayise “Shirumuteto”. Bayise gutyo kuko bagomba kuyirya kuko nta yindi bafite; nkuko Musabyimana Marie Rose abivuga.
Agira ati “Yewe twayise Shirumuteto, kuko wayanga, utayikunda ugomba kuyirya da”.
Uyu mubyeyi akavuga ko iyi fu bagura ikiro amafaranga y’u Rwanda 300, ngo iba isa nabi, wayiteka igatumba ikuzura isafuriya yarangiza igatema.
Mugenzi we Harerimana Philipe agira ati “Mwana wa, tubayeho nabi, ni ukumara kurya gusa ngo ubone bwacya”.
Aba baturage basaba ko ubuyobozi bwabafasha bakabana ikibatunga, ndetse bukanabashakira imbuto nziza y’imyumbati bakongera kuyihinga.
Umuyobozi w’akarere ka Ruhango, Mbabazi Francois Xavier, avuga ko abaturage bashonje muri ibi bihe by’amapfa. Asaba imiryango imeze nabi kwegera ubuyobozi bukayigoboka. Akabizeza ko Leta ikora ibishoboka byose ngo ikibazo cy’indwara ya Kabore gikemuke.


text:
Intumwa y’Imana Dr Paul Gitwaza agaragaza ko muri iyi minsi abantu benshi biyita abakomeye n’abahanga bahanitse bakoresha imyuka ndetse n’ibikorwa byose bikorwa birimo imyuka, agasanga abasenga Data mu Mwuka no mu kuri ari bo batazagushwa n’iyi minsi mibi .
Apôtre Gitwaza avuga ko mu bihe bitandukanye mu mateka y’isi, abantu bakoresheje ubwenge bwabo kugira ngo babeho. Avuga ko ubwenge bwabo bwatumye bubaka umunara w’i Babeli, babasha gushyiraho guverinoma ya mbere, bubabashisha gushyiraho imbibi, bacukura amabuye batangira kuyabaza bakuramo amasuka, imihoro n’ibindi bikoresho bibafasha mu mirimo yabo ya buri munsi. Iyo mirimo irimo korora, guhinga, gushaka inyama n’ibindi byabafashaga kubaho.
Apotre Gitwaza agaragaza ko no mu minsi ya none Isi igenda yegerana kubera ubwenge bugenda bugwira. Abantu bashaka kureba indi migabane, abantu babayeho mu gihe bashaka kubona ibimenyetso, ubuhamya, kubona ibifatika kugira ngo bemere. Ariko ngo igihe kirageze ngo abasenga mu Mwuka ari bo basobanukirwa n’iyi minsi iruhije.
Agira ati : ” Muri iyi minsi ya none ubwenge buriyongera, abantu bashaka kuvumbura, imyuka yabaye myinshi kandi yangiza. Ni igihe gikwiye ngo tugire amaso y’Umwuka kugira ngo tutanduzwa n’ iyo myuka yangiza.”.
Yifashishije amagambo ari mu butumwa bwiza bwa Yohana igice cya 4 : 23-24 agira ati : “ Ariko igihe kiraje ndetse kirasohoye, ubwo abasenga by’ukuri basengera Data mu Mwuka no mu kuri, kuko Data ashaka ko bene abo ari bo bamusenga. Imana ni Umwuka, n’abayisenga bakwiriye kuyisengera mu Mwuka no mu kuri.”
Akomeza avuga ko abahanga n’abakomeye muri iyi minsi bose ari abarozi bo ku rwego rwo hejuru. Abakomeye b’abanyabwenge bagendera mu myuka y’isi, n’abategetsi basigaye bagira aho baraguza, barangije kwemera ko imbaraga zabo zidahagije bakajya gushaka indi myuka ibafasha.
Akomeza avuga ko indirimbo zo muri ibi bihe zuzuyemo imyuka , filimi zirimo abadayimoni, ibitabo abana biga, abanyabuhanga n’abategetsi bakomeye basigaye bakorana n’imyuka mibi, abana biki gihe na bo bashaka kubaho mu myuka.
Apôtre Gitwaza akomeza avuga ko uzakomera muri iyi ari umunyamwuka w’Imana, ko abana b’Imana ari bo bateguriwe kuba mu Mwuka. Akomeza avuga ko kera abatarize ari bo barogaga ko ariko muri iyi minsi abajijutse ari bo baroga ku rwego rwo hejuru ko iyo urebye nabi bakwinjizamo iyo myuka yabo. Ngo kubera ko Satani azi kureba neza calendar (ingengabihe) y’ijuru ni igihe cyo gusenga cyane ngo tubashe kumuvumbura.
Agira ati : ”Muri iyi minsi abahanga n’abategetsi bemera ko hari imyuka ibarusha imbaraga bigatuma bayishakisha. Abajijutse basigaye ari abarozi . Dusabwa rero kubaho mu mwuka kugira ngo dutahure iyo myuka itubuza gusabana n’Imana.
Asaba abantu gusenga no kujya mu mwuka w’Imana kuko ariho izabishimira
Avuga ko impamvu tutabona Imana cyangwa imizimu ari uko tutambaye umubiri w’Umwuka w’Imana. Ngo iyo usengera Imana mu mubiri ntacyo yakugezaho, ko ahubwo abayisengera mu Mwuka ibiyereka kandi bakabasha gusabana na yo.
Apôtre Dr Gitwaza avuga ko agahinda, urugo, akazi, n’ibindi bibazo bituma tutagera aho Imana ishaka . Agasanga tugomba twibagirwa ibyo byose kugira ngo tubashe gushyikirana na yo.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye
10,030 total views, 6 views today